Самюн Ван (Самюн Wан) – табиий йўл билан вазн ошириш учун хизмат қиладиган капсулалардан таркиб топган маҳсулотдир. Бу препарат вазн йиғишни хоҳлаган қизлар учун, шунингдек, мушакларини мустаҳкамламоқчи бўлган спортчилар учун ичиш тавсия қилинади.\n147 000 so’m\nMahsulot sonini ko’rsating 1 dona - 147 000 so’m 2 dona - 266 500 so’m 3 dona - 373 500 so’m 4 dona - 480 500 so’m 5 dona - 587 500 so’m 6 dona - 694 500 so’m 7 dona - 801 500 so’m 8 dona - 908 500 so’m 9 dona - 1 015 500 so’m 10 dona - 1 122 500 so’m 11 dona - 1 229 500 so’m 12 dona - 1 336 500 so’m 13 dona - 1 443 500 so’m 14 dona - 1 550 500 so’m 15 dona - 1 657 500 so’m\nSAMYUN YANGI TA'SIRLAR: Qo'llashning birinchi va ikkinchi kunlarida uyquni keltirib chiqarishi mumkin\nSamyun Wan – табиий йўл билан вазн ортириш учун хизмат қиладиган капсулалардан таркиб топган маҳсулотдир. Бу препарат вазн йиғишни хоҳлаган қизлар учун, шунингдек, мушакларни мустаҳкамламоқчи бўлган спортчилар учун ичиш тавсия қилинади.\nSamyun Wan енгил вазн, иштаҳанинг бузилиши, фаол спорт, кўп иш ва чарчоқ, мушакларнинг ўсишини яхшилаш учун бодибилдинг, бел ёки бел оғриғи учун ичиш тавсия этилади. Шунингдек, ушбу маҳсулот метаболизмни яхшилаб, энергия қувватини оширади, қон айланишини яхшилаб, озуқани организмга сингдиришда ёрдам беради.\nОйига 5-9 кг вазн олиш имконияти, иштаҳанинг ошиши, кучга эга бўлиш, иммунитетнинг мустаҳкамланиши ва овқатни тез ва яхши хазм бўлишида самарали саналади.\nОвқатдан сўнг кунига бир капсуладан ичилади. Даволаш курси тугагач, қоматни сақлаб қолиш учун асал долчин пастасини олиш мақсадга мувофиқдир.\nҚўллаш мумкин бўлмаган ҳолатлар: ҳомиладор аёллар ва 8 ёшгача бўлган болалар учун тавсия этилмайди.\nКафолати мавжуд. Бир флакон 20 капсуладан таркиб топган.\n"Nji-dil" Биовоситаси ақлий қувват ва хотира uchun


Патронаж хизматида уч босқичли янги тизим...\n28.11.2018 12:05 0 577\n2018 йилнинг 9 ноябрь куни Президент Шавкат Мирзиёев раислигида тиббиёт тизимидаги ислоҳотлар ва истиқболдаги вазифаларга бағишлаб ўтказилган видеоселектор йиғилишида, шунингдек, Давлатимиз раҳбарининг 2018 йил 15-16 ноябрь кунлари Қорақалпоғистон Республикасига ташрифи асносида тиббиёт ходимлари билан бўлиб ўтган учрашувларда соҳадаги долзарб масалаларга яна бир карра эътибор қаратилиб, жумладан, патронаж хизматини манзилли йўлга қўйиш бўйича таклиф ва тавсиялар берилди.\n— Тиббий патронаж хизмати инсон саломатлигини асраш, касалликларнинг олдини олиш ва халқимиз саломатлигини муҳофазалашда муҳим ўрин тутади, — деди Соғлиқни сақлаш вазири ўринбосари Э.Боситхонова. — Ушбу йўналишда ишлар талаб даражасида йўлга қўйилса, жамиятдаги кўплаб тиббий-ижтимоий муаммоларнинг олди олинади. Хусусан, она ва бола ўлимининг олдини олиш, касалликларни кескин камайтириш, жамиятда соғлом турмуш тарзини қарор топтиришда сезиларли натиажаларга эришилади. Шу боис, патронаж хизматини ана шундай муҳим мезонлардан келиб чиқиб, янги босқичга кўтариш режасини ишлаб чиқдик.\nсоғлиқни сақлаш тиббий патронаж


Силлани қуритадиган жазирама давом этади — Minbar\nСиллани қуритадиган жазирама давом этади\n15 июл 15:37 1 дақиқада ўқийсиз Янгиликлар\n«Ўзгидромет» келаси ҳафтада об-ҳаво қандай бўлиши ҳақидаги маълумотларни эълон қилди.\n«Июлнинг иккинчи ўнкунлигидан бошлаб Ўзбекистон ҳудудида жазирама кузатилмоқда. Шу кунларда ҳаво ҳарорати 39-42 даражага, шимол, жануб ва чўлларда эса 44-45 даражагача кўтарилди. Республиканинг баъзи туманларида шу кунлари уларга хос тарихий рекордлар ҳам янгиланди», – деган синоптиклар.\n«Ўзгидромет»нинг маълум қилишича, бутун ҳафта давомида мамлакатда тинкани қуритадиган жазирама сақланиб қолади. Ҳаво ҳарорати кундузлари 40-43 даражагача, шимол, жануб ва чўл ҳудудларида 44-45 даражагача етади, бу кўп йиллик ўртача ҳароратдан 5-7 даража ортиқдир.\n«Ҳозирданоқ бу йилги июл Ўзбекистонда метеорологик кузатувлар олиб борилаётганидан бери энг иссиғи бўлиши ойдинлашди. Бухоро, Навоий, Қашқадарё ва Сурхондарё вилоятларида гармсел бўлиши эҳтимоли бор», – дейишди «Ўзгидромет» мутахассислари.\nШунингдек, ҳаво ҳароратининг ошиши туфайли Тожикистон ва Қирғизистон ҳудудидаги музликлар эриб, республиканинг тоғли ва тоғолди туманларида сел келиши мумкин.\nСалқин кунлар ортда қолди, ҳаво ҳароратининг кўтарилиши кутилмоқда\nКеча, 19:20 1 дақиқада ўқийсиз\n12 авг 19:56 4 дақиқада ўқийсиз\nЭртадан жума кунигача ҳаво анча салқинлайди\n12 авг 16:23 1 дақиқада ўқийсиз\nИюл тарихда энг иссиқ ой бўлди, Ўзбекистонда ҳам\n6 авг 10:17 2 дақиқада ўқийсиз\nАномал иссиқдан кейин ахийри кунлар салқинлайди\n23 июл 11:57 1 дақиқада ўқийсиз\n17 июл 09:38 5 дақиқада ўқийсиз


“ХАДИЧАИ КУБРО” АЁЛ-ҚИЗЛАР ЎРТА МАХСУС ИСЛОМ ТАЪЛИМ МУАССАСАСИ ТАЛАБАЛАРИ МУЗЕЙДА – .:: Xadicha.uz\n“ХАДИЧАИ КУБРО” АЁЛ-ҚИЗЛАР ЎРТА МАХСУС ИСЛОМ ТАЪЛИМ МУАССАСАСИ ТАЛАБАЛАРИ МУЗЕЙДА\nХадичаи Кубро аёл-қизлар ўрта махсус ислом таълим муассасаси талабалари А.Қодирий музейига ташриф буюрди\nЖорий йилнинг 19 март куни таълим муассасаси 1-курс талаба қизлари билан маънавий-маърифий ишлар бўйича директор ўринбосари З.Комилжонова иштирокида Абдулла Қодирий музейига ташриф буюрилди.\nТалаба қизлар музей саёҳати чоғида А.Қодирийнинг бутун ҳаёти ва ижод йиллари акс эттирилган экспонатлар билан танишдилар. Шунингдек, қатағон йиллари тасвирланган бўлимга ҳам кирдилар. Ундан ташқари музей ҳудудида А.Қодирий асос солган “Турон” кутубхонаси ҳам жойлашган бўлиб, улар бу бўлимга ҳам кирдилар ва унга тегишли турли ўқув залларни томоша қилдилар.\nМузейда яна кўплаб А.Қодирий қаламига мансуб асарлар ва уларнинг мазмуни ёритилган эспонатлар жой олган бўлиб, саёҳтдан жуда мамнун ҳолда қайтган талаба қизлар яна бир бор келиш ва айниқса кутубхонага аъзо бўлиш истагини билдирдилар. Саёҳат жуда фойдали бўлди.


Россияда хай-тек услубида қурилган масжид очилди\nНабережни Челнида хай-тек услубида қурилган, юқори технологик меъморий кўринишга эга бўлган "Чали Яр" номли масжид очилди. Бу ҳақда РИА Новости манбасига таяниб Спутник хабар қилди.\nҚишнинг аёзли кунлари кириб келиши биланоқ коронавирусга чалиниш даражаси пасаяди.\nДунёда коронавирусга чалинганлар 40 000 000га яқинлашди\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 39 миллион 596 мингдан ортиқни ташкил этмоқда, шундан 1 миллион 107 мингдан зиёд киши вафот этган.\nКарантин даврида ишсиз қолган аёл етти ойда 250 миллион сўм даромад топди\nПандемия аксарият юртдошларимиз матонатини синовдан ўтказаётганлиги рост. Бундай қалтис вазиятда кимдир ночор қолмоқда, айримлар эса бугунги кун ташвишини арита олаётганидан хурсанд. Бироқ орамизда шундай инсонлар ҳам борки, улар ҳар қандай вазиятдан унумли фойдаланиб, нафақат, ўзлари, балки, ўзгалар манфаати учун ҳам...\nТил — миллат кўзгуси. Биз бу кўзгуни тоза сақлаяпмизми?\n«Минг йилдан бери эзила келмишдир, лекин битмамишдир. Битмас, яшамишдир, яшар. Негаким бойдир.» Ўзбек маърифатпарвари Абдурауф Фитратнинг ушбу сўзлари, мана неча йилдирки ўз исботини топиб келмоқда. Чиндан ҳам, ўзбек тили қанча эзилмасин, ҳамиша ҳар галгидан ҳам бойиб, кучланиб борди. Она тили...\n“Cоvid-19”нинг симптомларсиз кўринишини қандай аниқлаш мумкин? — Мутахассис изоҳи\nРоссиялик шифокор-биофизик Нелли Соседова “Cоvid-19”нинг симптомларсиз кўринишини қандай аниқлаш мумкинлиги ҳақида ўз фикрларини билдирди.\nБоку ва Санкт-Петербург футбол бўйича Европа чемпионати мезбонлари сафидан чиқарилиши мумкин\nОзарбайжоннинг Боку ва Россиянинг Санкт-Петербург шаҳарлари келгуси йили футбол бўйича бўлиб ўтадиган Европа биринчилиги мезбонлари сафидан чиқарилиши мумкин. Бу ҳақда Буюк Британиянинг Sun нашри хабар берди.\nСамарқандлик деҳқонлар 121 минг долларлик қалампир экспорт қилди\nЖорий йил 8 ойда Ўзбекистон 13 та хорижий давлатга 314,3 минг АҚШ долларлик қалампир экспорт қилди. Бу кўрсаткични ўтган йилнинг шу даври билан солиштирганда 70,1 минг долларлик кўп маҳсулот сотилди.\nЎзбекистон Республикаси Президенти хорижий давлатлар элчиларини қабул қилди\nБугун “Кўксарой” қароргоҳида хорижий давлатларнинг мамлакатимизга янги тайинланган элчиларидан ишонч ёрлиқларини қабул қилишга бағишланган тантанали маросим бўлиб ўтди.\nЯна бир ихтисослаштирилган тиббиёт марказига директор ва унинг маслаҳатчиси тайинланди\nЎзбекистон Республикаси Соғлиқни сақлаш вазирининг тегишли буйруғига кўра, вазирлик ҳузуридаги Республика ихтисослаштирилган кардиология илмий-амалий тиббиёт марказининг директори лавозимига Фозилов Хуршид Ғайратович тайинланди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nРеспублика ихтисослаштирилган хирургия илмий-амалий тиббиёт маркази директори ҳамда унинг маслаҳатчиси тайинланди\nЎзбекистон Республикаси Соғлиқни сақлаш вазирининг тегишли буйруғига кўра, вазирлик ҳузуридаги академик В.Воҳидов номидаги республика ихтисослаштирилган хирургия илмий-амалий тиббиёт марказининг директори лавозимига Исмаилов Сайдимурад Ибрагимович тайинланди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nShowing 21-40 of 3,530 items.


Иқтисодиёт ва саноат вазирлиги ҳузуридаги Прогнозлаштириш ва макроиқтисодий тадқиқотлар институти директори ўринбосари Турсун Аҳмедов Ўзбекистондаги икки йирик олий таълим муассасаси – Ўзбекистон Миллий университети ва Тошкент давлат техника университети бино ва жойлашувини шаҳардан ташқарига чиқаришни таклиф этди. Бу ҳақда 15 февраль куни Ахборот ва оммавий коммуникациялар агентлигида бўлиб ўтган матбуот анжуманда иштирок этган Kun.uz мухбири хабар бермоқда.\n«Бу шундай бўлади, дегани эмас. Биз олий таълим муассасалари ва илмий-текшириш институтлари йирик шаҳарларда қандай жойлаштирилганини жаҳон тажрибаси мисолида чуқур ўргандик. Ўрганишлардан келиб чиққан ҳолда, айтиш мумкинки, йирик институт ва таълим муассасалари шаҳар ташқарисида ё атрофида жойлашади. Бу (ўзгариш назарда тутилмоқда - таҳр.) эртага бўлади, дегани эмас. Балки, 5 йил ё маълум вақтдан кейин бўлар, негаки, йирик мегаполисларнинг ўзига хос қонунияти бор. Унда кўпроқ бизнес марказ, хизмат ва савдо марказлари жойлашади, бошқа объектлар шаҳар атрофи ё ташқарисида бўлиши назарда тутилади», – дейди у.\nАҳмедовнинг таъкидлашича, урбанизация даражаси асосан шаҳарлашув, шаҳарда яшаётгани аҳолининг ўсиб боришига боғлиқ. Жаҳон тажрибасини инобатга олиб, шаҳар марказида бўлган йирик ишлаб чиқариш, объектларни унинг атрофига жойлаштириш мақсадга мувофиқ бўлади.\nВазирлик маълумотига кўра, 1991 йил Ўзбекистонда шаҳарликлар умумий аҳолининг 40,3 фоизини ташкил этган бўлса, 2018 йилга келиб бу рақам 50,6 фоизга ўсди.\n«Урбанизация даражаси бўйича Ўзбекистоннинг жаҳонда тутган ўрни паст. БМТ халқаро рейтинг кўрсаткичлари бўйича Ўзбекистон ушбу йўналишда 233 мамлакат орасида 155-ўринни эгаллади. Ваҳоланки, бу соҳада дунёдаги ўртача кўрсаткич 55,3 фоиздир», – дейилади вазирлик ахборотида.\n2030 йилгача Ўзбекистоннинг 61 фоиз аҳолиси шаҳарларда яшайди — Жаҳон банки мутахассиси\nАмалда шаҳардаги аҳолининг турмуш тарзи қишлоққа хос – вазирлик


Саратов вилояти собиқ қишлоқ хўжалиги вазири ва Саратов тумани раҳбари Иван Бабошкин Евроосиё иқтисодий иттифоқига қайтиш Ўзбекистонга қандай наф келтириши мумкинлигини тушунтирди\n— Саратов вилояти — Россияда кунгабоқар уруғини етиштирувчи энг йирик регионлардан бири. Ўзбекистон эса Россия кунгабоқар ёғини оладиган йирик импортёрлардан биридир. Республика учун ёғ соҳаси қанчалик муҳим?\nРоссия Ўзбекистон қишлоқ хўжалиги маҳсулотлари учун "яшил йўлак"ни кенгайтирди\n— Ўзбекистонликлар учун кунгабоқар ёғи - рационнинг деярли ажралмас қисмидир. Айнан шу боис мамлакатда қайта ишлаш корхоналарига етказиб берилиши керак бўлган хом-ашё танқислигидан ташвишланишмоқда. У ерда ҳақиқатда дефицит мавжуд - қувватлар охиригача ишламаяпти.\nЎзбекистондаги қишлоқ хўжалиги товарларини ишлаб чиқарувчиларини россиялик ишлаб-чиқарувчилар сингари, ўртакаш орқали ишлаш ҳолати ташвишлантиради: ёғ билан боғлиқ вазиятларда - бу Қозоғистондир, чунки асосий даромадни у олиб қолмоқда. Ўзбекистонда янада арзон хом-ашёни харид қилиш учун нима қилиш керак, деган масалага ойдинлик киритишга ҳаракат қилишмоқда. Қозоғистонда ўтказилган Марказий Осиё қишлоқ хўжалиги ишлаб чиқарувчилари кооперацияси масалаларига бағишланган анжуманда айтишдики: асосий муаммо, Ўзбекистон Евроосиё иқтисодий иттифоқи (ЕОИИ) таркибига кирмаслигида. Ўзбекистон ва РФ ишлаб чиқарувчилари ўртасида ишловчи "яшил йўлак" эса, музокара иштирокчилари фикрига кўра, етарлича самарали ишламаяпти.\nФикримча, ЕОИИга аъзо бўлиш - мавжуд муаммонинг асосий ечимини ташкил этади.\n— Ўзбекистон ҳозирда Россия билан регионал даражада ҳамкорликни йўлга қўймоқда. Саратов вилояти билан қишлоқ хўжалиги соҳасида қандай лойиҳаларни ҳаётга татбиқ этиш режалаштирилмоқда?\n© CC BY-SA 2.0 / t_y_l / P9080992\n— Бугун биз республика жадаллик билан ривожланаётганини кўриб турибмиз, бизнес учун нақадар қулай шарт-шароитлар яратилаётгани гувоҳи бўляпмиз. Саратовлик тадбиркорларнинг ҳам ўзбекистонликларга берадиган таклифлари бор. Россия бозорларида Ўзбекистондан келтириладиган помидор, мевалар бор, биз эса биринчи навбатда мой берадиган ўсимликларни етказиб беришдан манфаатдормиз, негаки республикада ёғ берувчи ўсимликларни керакли ҳажмда етиштиришнинг иқлим шарт-шароитлари туфайли иложи йўқ.\nБундан ташқари, бизнинг экспортчиларни қишлоқ хўжалиги маҳсулотларини Ўзбекистон орқали Афғонистон томонга транзит қилиш масаласи қизиқтиради. Биз Саратов тумани логистик имкониятларидан кенгроқ фойдаланишни таклиф этамиз, ахир марказ ва Россия жанубига элтувчи асосий йўллар биз орқали ўтади. Ўзбекистонликларга инвестиция майдонларини таклиф этмоқдамиз. Бизнинг туманимиз ҳудудида улгуржи-тақсимловчи марказлар бор, ва мен ўзбек ҳамкасбларимизни улар биздаги имкониятлар билан танишишлари учун II Саратов иқтисодий форумига таклиф этдим.\nЎзбек тадбиркорлари Саратов тумани ҳудудида ўрнашишлари, бизнинг ишлаб-чиқарувчилар эса Ўзбекистонда ўзларини ҳар жиҳатдан бекаму-кўст ҳис этишларини хоҳлар эдик. Ўзаро манфаатли ҳамкорлик янада кенгроқ ва манфаатли шакл олиши керак.


Давлат солиқ қўмитаси раисига биринчи ўринбосар...\n12.03.2018 23:10 0 5387\nБеҳзод Мусаев — Ўзбекистон Давлат солиқ қўмитаси раисининг биринчи ўринбосари.\nБугун, 2018 йилнинг 12 март куни Ўзбекистон давлат солиқ қўмитаси раисининг биринчи ўринбосари тайинланди. Бу ҳақда «Хаbar.uz»га ўз манбаси хабар берди.\nБизга маълум қилишларича, Мусаев Беҳзод Анварович Президент қарорига мувофиқ Давлат солиқ қўмитаси раисининг биринчи ўринбосари этиб тайинланган. 12 март куни соат 22:30 ларда Ўзбекистон Бош вазири Абдулла Арипов Беҳзод Мусаевни жамоага таништирган. Ушбу маълумотни Давлат солиқ қўмитаси ахборот хизмати ҳам тасдиқлади.\nБеҳзод Мусаев Давлат солиқ қўмитасига бегона эмас. Бундан аввал ҳам у мазкур идорада биринчи ўринбосар сифатида фаолият юритган. Ундан аввал эса Ҳисоб палатасига раҳбарлик қилган.\nҲозирча «Xabar.uz»га Б.Мусаевнинг қайси йили ва қандай сабабга кўра Давлат солиқ қўмитаси раисининг биринчи ўринбосарлигидан четлатилгани маълум эмас. Шунингдек, оралиқ даврда унинг қаерда ишлаганини ҳам аниқлашнинг имкони бўлмади. Шуниси аниқки, мазкур лавозим анча вақтдан бери вакант бўлиб турганди.\nБу ҳақда кейинроқ батафсил маълумот беришга ҳаракат қиламиз.\nдавлат солиқ қўмитаси Беҳзод Мусаев Ҳисоб палатаси


Бир ҳамшира қиёфасида ўзбек андишаси\n17:45 / 06.05.2017\nКун.uz ижодий жамоаси ташриф билан Наманган вилоятига ташриф буюрганимизда, туманлардан бирида жойлашган ҚВПда бўлдик. Шанба куни бўлгани учунми, бу ерда ҳеч ким кўринмас эди. Бино ичига олазарак боқиб, одимлаганимиз заҳоти шу ерда ишловчи ҳамширалардан бирига дуч келдик. У ўрта ёшли аёл бўлиб, сийратида ўзбек аёлларига хос ифода бор эди.\nКимлигимизни, нима мақсадда келганимизни айтганимизда, аёлнинг юз ифодасида саросима ва ҳайрат пайдо бўлди. Буни четдан қараган инсон яққол англар эди. Ҳамширадан қишлоқ врачлик пунктини “сайр” қилиш учун рухсат сўраганимизда, у паст овозда “майли” деди. Ушбу ҚВПда хамма нарса жой-жойда,батартиб, тоза-озода эди. Бундан анча хурсанд бўлдик.\nШу аснода ҳамширадан маоши ҳақида сўрадик. 400 минг сўмлигини айтди. “Қанчасини нақд оласиз?”, деган саволимизга ерга қараганча “100 фоиз ҳаммаси пластик картага тушади”, деб жавоб қайтарди. Маълумки, қишлоқ жойларида пластик картани ишлатиш жуда қийин. Шу сабаб яна савол: “Ўзингизга етадими маошингиз? Нақд қилишда қийналмайсизми?”. У жавоб қайтаради: “Амаллайман, хўжайиним 10 фоизга нақдлаштириб келадилар”.\nКетар чоғимизда у бизга илтижоли боқади: “Илтимос, бу ҳақда ёзиб чиқарманг...”. Биз муаммоларни ёритиш учун келганлигимизни, келажакда барча ишлар яхши бўлишини тушунтиришга ҳарчанд ўринсакда, у негадир бу ҳақда сўз юритишимизни истамасди. Йиғлашга тушди. Ана шунда кишини англаб бўлмас ҳаяжон босади. Юрак ўртанади. Нега??? Нега бу ҳақда гапирмаслик керак, деган сеҳрли савол келади. Охири у ҳақда (тўғрироғи манзили ва исми) ҳақда ёзмасликка ваъда бергачгина, ҳамшира ўзига келди, чуқур тин олди.\nЎзбек андишаси – эҳ ўзбекнинг андишаси... Ўзи учун яхши бўлишини билсада, лекин бундай қилишига йўл қўймайдиган ўзбек андишаси. Биз бу хислатни қоралашдан йироқмиз, чунки ўзбек ана шу хислати билан бошқалардан ажралиб туради.\nСафар давомида аёлнинг ночорроқ, кўп фарзандли оилада яшаши, оила боқувчисининг ногиронлиги бизга аён бўлди. Наманган сафаридан қайта-қайтгунимизча бу манзара кўз олдимиздан кетмади. Бир туманнинг чекка бир қишлоғидаги ҚВП ва унда ишлаётган андишали ҳамшира... Маоши ўзига етмаётганини, пластиг картасига тушган пулни фоизи билан нақдлаштираётганини, шундай бўлсада, юзида табассум билан “бу ҳақда айтиб юрманг”, дея андиша қилаётган ҳамшира қиёфаси кўз ўнгимиздан кетмайди...\nЎзини «жабрдийда она» сифатида кўрсатиб, давлатдан уй сўраган аёлнинг кирдикорлари фош бўлди (видео)\nПатронаж ҳамшира ва шифокорларга устама ҳақ белгиланди


Бахтиёр Ашурматов: "Бундан кейин ҳам юракдан ишлашга тайёрман" / CHAMPIONAT.asia\n09:43Лёв сўнгги 10 йилликда терма жамоаларнинг энг яхши мураббийи - IFFHS 1 09:27ПСЖ агар Мбаппени "Реал"га сотса, "Барса" ҳужумчисини харид қилади 2 09:09Нойер сўнгги 10 йилликнинг энг яхши дарвозабони бўлди, Облак ТОП-5да ҳам йўқ 12 08:51Франция. Бешта гол киритилган ўйинда "Монако" ғалаба қозонди 0 08:30Агент Жасур Жалолиддиновнинг трансфер машмашаси ҳақида гапирди 6 08:11Бундеслига. "Байер" мағлубиятга учради 2 07:50Португалия. Марказий ўйинда кучлар тенг, эронлик футболчида эса навбатдаги гол 3 07:27"Барселона" президентлиги учун сайловларнинг янги санаси маълум қилинди 1 07:08Серхио Рамосда жароҳат бор, у кейинги ўйинни ўтказиб юбориши мумкин 4 02:45А Серия. Марказий ўйинда "Лацио" "Рома"ни янчиб ташлади 3 02:00Спортчилар ижтимоий тармоқларда 2 00:50Моуриньо: "Бэйлни олиб қолиш борасида муҳокамалар бўлмаяпти" 1 00:34Сульшер: "Биз майдонга ғалаба учун тушамиз" 13 00:15"Ньюкасл" хавбеки "Манчестер Юнайтед"га ўтиши мумкин 7 00:01Olamsport: ММАчимиз Авлиёхон Ҳамидов Абу-Дабида жанг ўтказди, Макгрегор 2 млн долларга соат сотиб олди 0\nБахтиёр Ашурматов: "Бундан кейин ҳам юракдан ишлашга тайёрман"\n29 ноя 2020 17:38\nТеглар : Қўқон-1912Бахтиёр Ашурматов\nСoca Cola Суперлига 25-тур доирасидаги “Андижон” – “Қўқон-1912” учрашувидан кейинги матбуот анжуманининг биринчи қисмида меҳмонлар устози Бахтиёр Ашурматов иштирок этди.\n- Гапни очиғи, бугунги ўйиннинг аҳамияти биз учун баланд эди. Бугунги баҳс “Пахтакор” ва бошқа кучли жамоалар билан бўладиган учрашувлардан ҳам муҳимроқ эди. Боиси, ўйиндан олдин “Қўқон-1912” жамоаси “дерби”да рақибларга ёрдам бериши мумкин, деган гап-сўзлар ҳам кўпайиб кетганди. Худога шукрки, юзимиз ёруқ бўлди, бугун ғалаба қозондик ва гап-сўзлар асоссиз эканлигини истобладик. Йигитларга бугун жамоамиз ва мухлисларимиз шаъни учун ҳам майдонда борларини бериб ҳаракат қилишларини айтгандик. Улар кўрсатмаларимизни тўлиқ бажаришди. Мураббийлар штаби учун муҳим бўлган баҳсда ғалаба қозонишди. Биз бугунги ўйинимиз билан шу нарсани кўрсатиб бердикки, танлаган йўлимиздан адашмадик. Мағлубиятга учраган ва ғалаба қозонган баҳсларда ҳам ҳалол ва виждонан ҳаракат қилдик. Йигитларга катта миннатдорчилик билдираман, майдонда борларини бериб ҳаракат қилишгани учун. “Пахтакор” ва “Локомотив” билан бўлган ўйинларда ҳам бугунгидек ҳаяжонланмаган эдим.\nБевосита ўйин ҳақида тўхталадиган бўлсак, беллашув “Дерби”га хос шиддатли тарзда ўтди. “Андижон” учун бугунги баҳснинг аҳамияти жуда юқори эди. Аммо бугун омад бизга кулиб боқди. Жанговор ўйинлари учун рақибларимизга раҳмат айтаман. “Андижон” мен учун бегона эмас, бу ерда ишлаганман жамоага бефарқ эмасман. Ўйлайманки, “Андижон” суперлигадаги ўрнини сақлаб қолади. Бугун жамоанинг асосий рақиблари ҳам мағлубиятга учради.\nОхирги турда ким кучли бўлса ўша жамоа Суперлигада қолсин. Ҳамма жамоаларга омад тилайман. Кучлилар сафида қолишига тилакдошман.\nИван Йосович бизнинг бу йилги мавсумдаги омадли трансферларимиздан бири бўлди. У йигит камтар ва жамоамизга тез киришиб кетди. Майдонда ҳам ўз ўйини билан мухлислар меҳрини қозонишга эришди. Райевац эса барқарор ўйнай олмади. Эҳтимол бунга чемпионат пайтидаги узилишлар сабаб бўлгандир. Бугунги ўйин олдидан икки футболчига уйларига кетишга рўхсат бердик. Улар 11 ой давомида ватанларига боришмаганди. Қолаверса, бугунги баҳсда майдонга туша олишмасди.\n“Қўқон-1912” жамоаси ўз олдига қўйган мақсадидан юқори сакрашга эришди. Жамоа олдинги мавсумларда афсуски, кучлилар сафида қолиш учун курашарди. Бу йил ана шундай ҳолатлар юз бермаслиги шартлигини раҳбариятимиз айтишганди. Мавсум охирини бехавотир ўтказайлик деган гаплар бўлганди. Ўша суҳбатдан кейин селекцияни яхши олиб борсак, юқорироқ ўринларни олиш мумкинлига ишонгандим. Биз ўз олдимизга юқорироқ мақсад қўйгандик. Қайсидир жиҳатдан буни уддаладик. Қайсидир жиҳатдан буни уддалай олмадик. Биз учинчи ўринни ҳам олишимиз мумкин эди. Афсуски, айрим ўйинларда йўқотган очколаримиз бизга панд берди. Мавсумдаги натижамиздан юз фоиз қониқмадим. Чунки, бу йигитлар билан бунданда юқори ўринлар учун курашишимиз мумкин эди.\nМузаффар Музаффаров узоқ вақт жароҳатини тиклаш билан банд бўлди. Ўз формасини тиклашигача унинг рақобатчилари эса ўзларини кўрсатишди. Шундай бўлса-да, Музаффаров доим бизга ёрдам беришга тайёр эди. Ҳали мавсум якунлагани йўқ ва у яна майдонга тушиши мумкин. Музаффаров кучли, савияли футболчи ва уни ўз сафида кўришни истайдиган мураббийлар кўп деб ўйлайман.\nШартномам бир йилга мўлжалланган. Лекин менинг приципим ишонч асосида ишлаш. Менга клуб раҳбарлари қанча имконият беришса шунча ишлашга тайёрман. Ўзим қўқонликман ва ҳеч қандай фактор роль ўйнамайди. Бундан кейин ҳам юракдан ишлашга тайёрман. Бу йилги таркибимизга яна бир нечта тажрибали ўйинчиларни қўшиб олсак, бундан ҳам юқори ўринларни қўлга кирита оламиз.\nКубокда имконсиз нарса йўқлигини бир неча марта гувоҳ бўлганмиз. АГМК билан биз кубокни қўлга киритганимиз бунга яққол мисол бўла олади. Кубокда ҳам жамоамиз кўп нарсага қодир. Лекин шуни ҳам айтиш жоизки, айни дамда жамоамизда катта йўқотишлар бор. Шуни ҳам инобатга олиш лозим. Аммо бу баҳона бўла олмайди ва биз кубок баҳсларида ҳам яхши натижаларга эришишга ҳаракат қиламиз.\nДиёр Имомхўжаев: "Жамоага трансфер тақиқи қўйилган бўлса, мураббий қайси асосда янги футболчиларни синовдан ўтказяпти?" 17\n"Қўқон-1912" Тошкентда йиғинни давом эттирмоқда. 16 январь куни "Нефтчи" билан ўртоқлик ўйини 6\n"Арсенал" "Шахтёр" футболчисига қизиқмоқда 1\nАлишер Никимбаев: "ПФЛ ҳозирги раҳбарият остида ўз хатоларини тан олмайди ва уни яхши тарафга ўзгартирмайди" 65\n29 ноя 20:02:34\nПенальти гапирмагин Ким яхши хужум килса коидани химояланган жамоа бухали Кукон нечта пенальти тепган булса бу хакконий булади Куконни Насаф Билан уйинини Кашкадарйолик биз хурмат киладиган мард мухлислари хам тан берди стандартларда Кукон ута хавфли Насаф кийналди Пахтакор ютган булсада вазиятлар Куконликларда Куп булди тан олиш хам мардни иши Бердиев Шохназар Норбеков травма олмаганида учинчи урин бизники Эди Инга Оллох кейинги йили Жавохир Сиддиков кайтарилса бу Азамат йигитлар Билан совринли уринлар учун курашамиз Кукон Ольга биз сан билан\n29 ноя 18:18:10\nHAVASKOR JURNALIST фойдаланувчининг фикрига жавоб бериш\nJamoangiz penalti tepib tursa yurakdan ishlashingiz ham shart emas!\nМеталлургга омад, энди илтимос боринг ўзизни хатангизга бу ерда қуконлик футбол шинавандалари фикр билдиради.Нақд балога қолиб кетманг, суринг бетдан\n29 ноя 18:15:31\nЎтган сафар 2 та падряд маглубиятлардан кейин тўгриси одам нотугри уйлаганди.Маладес мухими натижа биз мухлисларга\n29 ноя 19:11:50\nayrim odamlarga p masmikin\n29 ноя 18:19:07\nРахмат хаммага.К,уда томонга Энг катта Рахмат.\nҚуда томон ким энди окам)))\n29 ноя 18:12:55\nМана бу бошва гап Бахтибой, хурсандмиз хаммамиз\n29 ноя 18:11:44\n3 уринни олишимиз мумкин Эди. Биз хохламадик Бахтиёр Ашурматов ни Пахтакор олиб куйярди....олга кукон... Олга\n29 ноя 19:34:53\nNega bizga rahmat\n29 ноя 18:30:55\n29 ноя 17:58:56


Криштиану Роналду ҳам блогерликка ўтиб кетибди. Блогерликда “соққа” яхшими дейман! (+фото) – AllSportuz.com\nКриштиану Роналду ҳам блогерликка ўтиб кетибди. Блогерликда “соққа” яхшими дейман! (+фото)\nПортугалия ва Италиянинг «Ювентус» жамоалари футболчиси Криштиану Роналду дунёдаги энг машҳур блогерга айланди.\nҲозирда унинг «Instagram» саҳифасида 250 миллион обуначиси бор. Шунга қарамай, ижтимоий тармоқда расмий саҳифалар орасидаги рекордни бугунги кунга қадар ҳеч ким янгилашга муваффақ бўлмаган. Машҳурлар учун 382 миллион обуначи эришиб бўлмайдиган рақамлигича қолмоқда.\n«Instagram»да иккинчи ўринни америкалик қўшиқчи Ариана Гранде эгаллаган, унинг аккаунтига 214 миллион киши обуна бўлган. Кучли учликдан америкалик модель Кайли Женнер ҳам жой олган. Унинг 207 миллион обуначиси бор.\nРоналдунинг футбол майдонидаги азалий рақиби, аргентиналик футболчи, «Барселона» ҳужумчиси Лионель Месси футболчилар орасида «Instagram»да обуначилар сони кўплиги бўйича иккинчи ўринда туради. Унга 175 миллион киши обуна бўлган.\nPrevious Ўзбек боксчилари ўрнини билиб олди! (WBA рейтинги)\nNext Янги йилда “паққилдоқ” ўйнаган футболчи кўзини кўр қилиб олди. Эни у футбол ўйнай оладими?


Кечки Анҳор: 12 август янгиликлари - Anhor\nAnhor Все посты Кечки Анҳор: 12 август янгиликлари\nКечки Анҳор: 12 август янгиликлари\nҚолоқ туманлар ва шаҳарлардаги ерлар давлат ва жамоат эҳтиёжлари учун олиб қўйилади; “Самарқанд” бизнес маркази тўрт юлдузли меҳмонхонага айланади.\nОлий Мажлис Қонунчилик палатаси “Кўп квартирали уйларни бошқариш тўғрисида”ги қонун лойиҳасини иккинчи ўқишда қабул қилди. Кўп квартирали уй-жой фондидан фойдаланиш соҳасини назорат қилувчи инспекция уй-жой мулкдорлари ширкатини назорат қиладиган ваколатли органга айланиши мумкин. Инспекция кўп квартирали уйлардаги хоналарни қайта тузиш ва қайта режалаштиришга йўл қўймайди ҳамда уларнинг фасадларини таъмирлаш-тиклаш ишлари билан шуғулланади. Қонун лойиҳасига кўра, юридик шахслар кўп квартирали уйларни шартнома асосида бошқаришлари мумкин.\nҚолоқ туманлар ва шаҳарлардаги ерлар давлат ва жамоат эҳтиёжлари учун олиб қўйилади. Агар туман ва шаҳар ижтимоий-иқтисодий ривожланишдан ортда қолса, у ердаги ерлар ижтимоий аҳамиятга эга ва инфратузилмавий объектлар қурилишига давлат ва жамоат эҳтиёжлари учун ажратилади. Бундай туманлар ва шаҳарларни Иқтисодиёт ва саноат вазирлиги Вазирлар Маҳкамаси билан келишган ҳолда белгилайди.\n“Самарқанд” бизнес маркази тўрт юлдузли меҳмонхонага айланади. 14 қаватли бино етти қаватгача қисқартирилади. Айтиш жоизки, меҳмонхона қурилиши 2022 йилда ШҲТ саммитини ўтказишга тайёргарлик доирасида Самарқанд инфратузилмасини ривожлантириш билан боғлиқ қатор инвестицион лойиҳалар сирасига киради.\nТошкент шаҳар ҳокимлиги ёзувчи Абдулла Қодирий яшаган уй бузилгани ҳақидаги маълумотни рад этди. Ёзувчининг авлодлари яшаётган уйларни бузиш ва уларнинг ўрнида уй-музей, боғ, кутубхона ва конференц-зал яратиш режалаштирилмоқда. Бу борадаги барча ишларни шу йилнинг декабрь ойи охиригача якунлаш мўлжалланган.\nҚадимий девор тасвирлари қайта тикланди\nМаҳаллий экспортчиларга ташувлар бўйича харажатларнинг 50 фоизигача тўлаб берилади


ЎзА - “Локомотив” ўз сафига 6 нафар янги футболчини қўшиб олди\n24.07.2019 18:25:57 Чоп этиш версияси\n“Локомотив” ўз сафига 6 нафар янги футболчини қўшиб олди\nБугун “Локомотив” жамоаси Ўзбекистон суперлигасининг 2-давра ўйинлари олдидан ўз таркибига қўшиб олган янги футболчиларини кенг оммага таништирди. Бу ҳақда клуб расмий сайти маълум қилди.\nДавралар оралиғида темирйўлчилар ўз таркибига олти нафар янги футболчини қўшиб олди. Булар – Остон Ўрунов, Жавоҳир Эсонқулов, Жавоҳир Соҳибов, Иброҳим Ғанихонов, Тохир Рафаэлов каби ёш ва иқтидорли футболчилар ҳамда никарагуалик легионер Ариагнер Медина Смитлардир.\nТаништирув маросимида клуб бош директори ўринбосари Тўлабек Акрамов иштирок этди. Янги футболчилардан Жавоҳир Эсонқулов тиббий кўрикдан ўтаётгани сабабли матбуот анжуманида қатнашолмади.\n- Жамоамиз одатда ёзги танаффус вақтида хорижда йиғин ўтказарди. Аммо бу сафарги давралар оралиғи анча қисқа бўлгани, шунингдек, асосий футболчиларимизнинг кўпчилиги январь ойидан буён дам олмагани туфайли ўз қароргоҳимизда йиғин ўтказишга қарор қилдик. Йиғин давомида ўтказилган бир неча ўртоқлик ўйинларида мураббийлар футболчиларнинг жисмоний ҳолатига эътибор қаратишди. Жамоамизни Филипп Раевац, Азизбек Ҳайдаров ва Ҳусниддин Ғофуровлар тарк этди. Уларнинг ўрнини ёш футболчилар билан тўлдиришга қарор қилдик. Мураббийлар штаби билан келишиб жамоани ёшартиришга, яъни тажриба ва ёшликни мужассамлаштиришга ҳаракат қилдик. Эътибор берган бўлсангиз, янги олинган футболчилар асосан ёшлар. Остон Ўрунов 2000 йилда туғилган. Унинг қандай имкониятларга эгалигини барча кўриб бўлди. Шунингдек, ёш ва умидли футболчимиз Тохир Рафаэлов 2002 йилда туғилган ва у илк марта профессионал клуб билан шартнома имзоламоқда. Иброҳим Ғанихонов ҳам эндигина 19 ёшга кирди. Никарагуалик Ариагнер Смит Медина 20 ёшга тўлган. Бу каби ёшлар орқали жамоамизнинг пойдеворини янада мустаҳкамлаб олишимизга ишонаман. Шунингдек, Жавоҳир Эсонқулов, Жавоҳир Соҳибов каби тажрибали футболчилар ҳам жамоамиз кучига куч қўшади, - деди Тўлабек Акрамов.\nШундан сўнг янги футболчиларга “Локомотив” клубининг либослари тақдим этилди. Унга кўра Остон Ўрунов – 6, Жавоҳир Соҳибов – 15, Ариагнер Медина Смит – 22, Тохир Рафаэлов – 40, Иброҳим Ғанихонов – 18, Жавоҳир Эсонқулов – 21-рақамларда ўйнайдиган бўлди.\n- Ўтган йили ҳам “Локомотив”дан таклиф тушган эди. Аммо ўшанда трансфер амалга ошмаганди. Шундан кейин “Навбаҳор”да 6 ой ўйнаб, “Локомотив”га ўтишга қарор қилдим. “Навбаҳор” жамоасидан кетишим осон бўлмади. Клуб раҳбарияти ва мухлисларга раҳмат айтаман. Келажакда ўсишга эришиб Европа чемпионатларига кетишни истайман. “Локомотив” бу йўлда трамплин вазифасини бажара оладиган клублардан бири, - деди Остон Ўрунов “темирйўлчилар” жамоаси сафига кўчиб ўтиш қарорига изоҳ бераркан.\nЭслатиб ўтамиз, “Локомотив” жамоаси Ўзбекистон суперлигасининг 14-тур ўйинлари доирасида 26 июль куни Жиззахда “Сўғдиёна” меҳмони бўлади.


Фуқаро ва унинг оила аъзолари вилоят прокуратурасига келиб, бино яқинида устига ёқилғи сепиб ёқиб юборишган.\nЖорий йил 19 февраль куни ижтимоий тармоқларда Қашқадарё вилоят прокуратураси олдида аёл киши ўзини ёқиб юборгани, уни қутқармоқчи бўлган отаси куйгани тўғрисида маълумотлар тарқалди.\nФуқаро О.М. ва унинг оила аъзолари суд томонидан қонуний қарор қабул қилинишини кутмасдан ушбу ҳолат бўйича вилоят прокуратурасига мурожаат қилишган.\nВилоят прокуратураси томонидан О.М.га иш фуқаролик судида ҳал этилаётгани, барча важларига суд муҳокамаси жараёнида баҳо берилиши ҳақида қонуний тушунтиришлар берилган.\n“Бундан ташқари, 2020 йил 18 февраль куни ҳам О.М. оила аъзолари билан бирга вилоят прокуратурасида Косон тумани ҳокими иштирокида қабул қилинганда қурилишга 20 млн. сўм сарфланганлигини иддао қилишган. Туман ҳокими томонидан уларга қурилиш ноқонунийлиги ва бузилишини, аммо келгусида қонуний ер участкаси ажратилиши ва қурилишга ҳомийлик ёрдами кўрсатилиши тушунтирилган бўлса-да, бу таклифни рад этишган.\nШундан кейин, О.М. ва унинг оила аъзолари, низоли уйда 19 февраль куни эрталаб фуқаролик ишлари бўйича судья, эксперт ва мутахассислар томонидан ўлчов ишлари амалга оширилаётганлигидан норози бўлиб, вилоят прокуратурасига соат 10:30ларда келиб, ишни ўз фойдасига ҳал этиш мақсадини кўзлаб, вилоят прокуратураси биноси яқинида устига қисман ёқилғи сепиб, норозилик ҳаракатлари содир этишган”, - дейилади маълумотда.\nРШТЁИМ вилоят филиалининг 19 февраль кунги маълумотномасига кўра, фуқаро О.М.нинг елка ва бўйин соҳасида 5-6 фоиз енгил куйиш жароҳати аниқланган.


Эронга яна санкциялар жорий этилиши мумкин\n17 май 2021, Тошкент вақти: 02:09\nГермания канцлери Ангела Меркел Эрон ўзининг мунозарали ядровий дастурига оид музокаралардан қатнашишдан бош тортса, янги санкцияларга юз тутиши мумкинлигидан огоҳлантирди.\n- Сентябр ойигача Эрондан ижобий жавоб бўлмаса, энергия ва молиявий бозор соҳаларидаги санкциялар каби қўшимча чораларни кўриб чиқишга мажбур бўламиз. Санкцияларни нафақат кўриб чиқамиз, балки уларни қўллаш йўлларини халқаро ҳамжамият ичида муҳокама қиламиз, деди Меркел Германияга сафар қилган Исроил бош вазири Беньямин Натаняҳу билан ўтказган қўшма матбуот анжуманида чоғида.\nГермания раҳбари АҚШ президенти Барак Обаманинг музокараларни бошлаш чақириқларига жавоб қайтариш учун Эронга сентябр ойигача берган мухлатни назарда тутди.\nНатаняҳу, ўз навбатида, Эронни мунозарали ядровий дастурини тўхтатишга “мажбур эта оладиган санкциялар”ни қўллашга чақирди.\nҒарб давлатларининг Эрон ўз ядровий дастуридан атом қуролларни ишлаб чиқишдан фойдаланмоқда, деган гумони бор, Теҳрон бу айбловларни рад этиб келади.


Профессионал бокс тарихидаги энг шиддатли тўқнашувлар\n3 декабрь, 2019, 17:52\nТеглар:Профессионал бокс | Майк Тайсон\nМазкур жанглар ўз вақтида катта шов-шувларни юзага келтирган эди.\nПрофессионал бокс тарихида шундай шиддатли ва давомий тўқнашувлар содир бўлганки, мазкур қарма -қаршиликлар ушбу спорт турига қизиқмайдиганларни ҳам бефарқ қолдирмаган десак муболаға бўлмайди. Келинг, бироз ушбу жангларни ёдга оламиз. Улар орасида шубҳасиз, яқин ўтмишдаги филиппинлик Менни Пакьяо ва мексикалик Хуан Мануэль Маркесларнинг сериядан иборат бўлган баҳсларини барча яхши эсласа керак.\nДемак, қуйида шундай жангларни эътиборингизга ҳавола этамиз.\nМэнни Пакьяо - Хуан Мануэль Маркес\nМазкур боксчилар ва улар ўртасидаги жангларга батафсил тўхталиб ўтишни лозим топмадим. Сабаби, бу борада бокс ихлосмандаларии яхши хабардор деб ўйлайман. Шундай бўлсада, бироз маълумот бериш зарар қилмаса керак. Хуллас, айни вақтда ярим ўрта вазн тоифаси (66.7 кг) да WBA чемпиони ҳисобланувчи филиппинлик “Пекмен” ва Мануэль Маркес ўзаро тўрт маротаба жанг қилишган. Уларнинг иккитасида Пакьяо ғалаба қозонган бўлса, биттасида мексикалик боксчи Мэннини чуқур нокаутга учратади. Бир бора эса дуранг қайд этилган.\nХулио Сезар Чавес - Мелдрик Тейлор\nМазкур боксчилар икки бор тўқнаш келишади. Ҳар иккисида мексикалик Чавес рақибини техник нокаут билан мағлубиятга учратади. Улар ўртасидаги биринчи жанг 1990 йил март ойида бўлиб ўтади. Ўша вақтлар биринчи ярим ўрта (63.5) вазн тоифасида мағлубиятсиз одимлаётган Хулио Сезар Чавес WBA, Мелдрик Тейлор эса, IBF чемпионлик камарига эга эди. Бутун жанг давомида Тейлор ишончли тарзда рингда устунлик қилди ва “жеб” зарбалари билан қимматли очколар борасида яққол устунликка эришади.\n12 раунд сўнги дақиқалари кетаётган бир вақтда Чавес рақибни бурчакка тақаб ажойиб “хук” зарбаси билан уни ерга қулатади. Ҳакам саноғининг бешинчисига етганда Тейлор ўрнидан туради. Бироқ, Ричард Стилнинг жангни давом эттиришга тайёрлиги ҳақидаги саволига жавоб бермайди.\nҲакам эса жангни тўхтатди. HBО шарҳловчилари ақлдан озишларига сал қолади. Қарор шафқатсиз эди. Ушбу тўқнашув "Ring" журнали талқинига кўра "йил жанги" деб тан олинади.\n1994 йил сентябрда улар ўртасида иккинчи жанг бўлиб ўтади. Жанг мобайнидаги, қоидабузарликлар учун Тейлордан 2 балл олиб ташланди. 8-раундда Чавеснинг чап “хук” зарбаси мўлжалга аниқ тегади ва Тейлор нокдаунга учрайди. У ўзини ўнглашга ҳаракат қилади. Лекин Чавеснинг кетма-кет зарбалари жанг масаласини ҳал қилади. Шундай қилиб, иккинчи тўқнашувда ҳам мексикалик чармқўлқоп устаси ғалабага эришади. Бу баҳсларни катта ёшли бокс мухлислари яхши эслашади. Чунки, ўз вақтида бу қарама-қаршиликлар катта шов-шувга сабаб бўлган эди.\nЭвандер Холфилд - Майк Тайсон\n1996 йил ноябрь профессионал бокс тарихига зарҳал харфлар билан битилди. Ўша куни буюк чармқўлқоп усталари “Темир Майк” ҳамда Холифилд ўртаисдаги биринчи жанг бўлиб ўтади. Мазкур жангга тайёргарлик Тайсон қамоққа тушмасдан аввал бошланган эди. Мутахассислар ва мухлислар ушбу тўқнашувда Майкнинг фаворит эканлигини эътироф этгандилар.\nДастлабки, 5 раунд худди шундай таассурот уйғотади. Олтинчи раунддаги бош билан тўқнашув оқибатида чап кўзидан жароҳат олади. Кейинги раундларда ўнг кўзидан ҳам жароҳат олади. Ҳакам эса, ушбу бош билан йўлланган зарбаларни, шунчаки тўқнашув сифатида баҳолайди.\nҚайсидир маънода ушбу омиллар Тайсоннинг мағлубиятини таъминлайди десак янглишмаган бўламиз. 10 раундда Эвандер Майкни зарбаларга кўмиб ташлайди.\nФақатгина бонг Тайсонни қутқариб қолади. 11 раундда ҳам ўзига кела олмаган “Темир Майкни” Холифилд аёвсиз калтаклайди. Зарбалар жавобсиз қолганидан сўнг, ҳакам жангни тўхтатади. Ушбу жанг ғолиби Эвандер Холифилд бўлади. Мазкур тўқнашув ҳам “Йил жанги” сифатида эътироф этилади.\n1997 йил июль ойида улар ўртасидаги реванш жанги бўлиб ўтади. Мазкур жангга бўлган қизиқиш жуда юқори бўлади. Сотувга чиқарилган 16 минг дона билет биринчи куннинг ўзида сотилиб кетишиёқ, қанчалик “ажиотаж” бўлганлигига мисолдир.\nУшбу тўқнашувда бўлган воқеаларни энди боксга кириб келаётган, қизиқиши ортаётган ёшлар ҳам эшитган бўлса керак. Шундай бўлсада бироз маълумот бериб ўтамиз. Иккинчи ва учинчи раундлардаги Холифилд томонидан қўлланилган қоидабузарликларга қарши Тайсон аввал унинг бир қулоғини, тўртинчи раунддаги яна бир шундай ҳаракати учун Майк унинг иккинчи қулоғини тишлайди.\nНатижада жанг тўхтатилиб, “Темир Майк” дисквалификация қилинади. Рингда жанжаллар юзага келади. Тайсонга 3 млн доллар жарима солинади. “Ring” журнали томонидан ушбу баҳс “Йил воқеаси” сифатида эътироф этилади.\nШугар Рей Робинсон - Жейк ЛаМотта\nУзоқ тархдаги давомий жанглар деб бемалол айта оламиз. Албатта, бу тўқнашувларнинг тафсилотларининг ўзи бир катта мақола бўлади. Шунинг учун, қисқача маълумотни тақдим этамиз. Хуллас, улар ўзаро олти бора тўқнаш келишган. Уларнинг 5 тасида Шугар Рей ғалаба қозонади. Бир бора эса, ЛаМотта ғолиб чиқади.\nДавоми бор... навбатда Муҳаммад Али-Жо Фреззер, Марк Антонио Баррера-Эрик Моралес, Артуро Гатти-Микки Уорд, Антонио Тарвер ҳамда Рой Жонслар ўртасидаги жанглар ҳақида маълумот берамиз.\nВидео Майк Тайсон октагонда спарринг жанг ўтказди (Видео)\nМайк Тайсон яна жанг ўтказади\nФутбол | 14 январь, 2021, 00:45\n"Ювентус" - "Женоа" учрашувини ЖОНЛИ ЭФИРда томоша қилинг\nФутбол | 14 январь, 2021, 09:00\nФутбол | 14 январь, 2021, 00:09\nДаврон Файзиев: Баллардини "Ювентус"дан яширмоқда Элдорни\nФутбол | 14 январь, 2021, 04:20\nИталия кубоги. "Ювентус" қўшимча бўлимларда ғалаба тўпини киритди. Шомуродов эса ...\nФутбол | 14 январь, 2021, 00:40\n"Ювентус" – "Женоа": Матнли трансляция\nФутбол | 14 январь, 2021, 20:20\nФутбол | 14 январь, 2021, 10:10\nРоналду Шомуродов жамоасига қарши ўйинга муносабат билдирди\nФутбол | 14 январь, 2021, 13:19\nШомуродов Осиёда энг яхши футболчи бўлиши учун овоз беринг!\nШаҳбоз Эркинов: Клубларни ўзгартираверишдан чарчадим, буни мухлислардан эшитиш оғир\n"Ювентус"га қарши ўйинда Шомуродов асосий таркибда майдонга тушиши учун асосий сабаб!\n“Женоа” мухлислари Шомуродовдан Роналдуни тўхтатишни сўрамоқда!


Бетобликдан сўнг Президент Янукович "ишга" қайтди - BBC O'zbek\nБетобликдан сўнг Президент Янукович "ишга" қайтди\nТўрт кунлик бетобликдан кейин Украина Президенти Виктор Янукович 3 февралдан ишга чиқиши эълон қилинган.\nКиев марказидаги норози намойишчилар ва Украина мухолиф сиёсатчилари жаноб Януковичнинг истеъфосини ва муддатидан олдин сайловлар ўтказишни талаб қилмоқдалар.\nЖаноб Янукович "ўткир нафас йўллари шамоллаши" билан бетоб бўлгани хабар қилинган эди.\nЯнвар ойининг охирги кунларида Олмониянинг Мюнхенида халқаро хавфсизлик масалаларига бағишланган анжуман бўлиб ўтган, бу анжуманда АҚШ ва Оврўпо Иттифоқи Украинага молиявий ёрдам бериш масаласи устида бош қотираётганлари айтилган.\nАмерика расмийларига кўра, бу кўмак берилиши учун Украинадан "ҳақиқий ислоҳотлар ва ҳақиқий ўтиш" талаб қилинади.\nҒарб сиёсатчилари фикрича, молиявий ёрдам Украинадаги сиёсий тарангликни юмшатишга ҳисса қўшади.\nУкраина Президенти Виктор Янукович Оврўпо Иттифоқи билан яқинлашиш битимини имзолашдан бош тортганидан кейин Киевда аксилҳукумат норозилик намойишлари бошланиб кетган, шундан кейин Россия Украинага 15 миллиард долларлик кўмак ваъда берган эди.\nУкраина парламенти намойишларни тақиқлаш ҳақидаги қонунларни бекор қилиб, Президент Янукович икки ойлик норозиликлар пайти ҳибсга олинганларни амнистия қилиш ҳужжатларини имзолар экан, Россия Киевга ваъда қилинган молиявий ёрдамини тўхтатиб туришга қарор қилган.\nМюнхендаги халқаро анжуманда Россия ва Ғарб сиёсатчилари ўртасида Украина борасида тортишув келиб чиқди.\nҒарб сиёсатчилари Украина келажаги Оврўпо Иттифоқи таркибида экани ҳақидаги баёнотларини эълон қилдилар.\nРоссия эса Ғарбни икки хил стандарт сиёсатини юритаётганликда айблади.\nУкраина устидан Ғарб билан Россия даҳанаки жанжаллашди\nУкраиналик фаол қийноққа тутилганини айтди\nКиевни Тошкентга аралаштирма. Қамаласан!


Муборак васиятлар: Омонатга хиёнат қилмаслик\n- апрель. 30, 2021\nИнсонлардан беҳожат бўлиш\nВасиятдаги: “Ҳеч кимдан ҳеч нарса сўрама, агар қамчинг ерга тушиб кетса ҳам” сўзлари инсонлардан беҳожат бўлишга чақиради.\nҲадиси шарифда айтилади:\nقَالَ رَسُولُ الله صَلَّى اللهُ عَلَيهِ وسَلَّمَ: “أَحَبُّ النَّاسِ إلى النَّاسِ مَنْ اسْتَغْنَى عَنِ النَاسِ وَأَبْغَضُ النَاسِ إِلَيْهِمْ مَنْ احْتَاجَ إِلَيْهِمْ وأَحَبُّ النَّاسِ إِلي اللهِ مَنْ احْتَاجَ إلي اللهِ وَأَبْغَضُ النَاسِ إِلَيْهِ مَنْ اسْتَغْنَى عَنْهُ وَاحْتَاجَ إِلىَ غَيْرِهِ”\nРасулуллоҳ (соллаллоҳу алайҳи ва саллам) айтдилар: “Одамлар наздида энг яхши инсон инсонлардан беҳожат бўлганидир ва одамлар наздида энг ёмон кўрилган инсон уларга муҳтож бўлганидир. Аллоҳ наздида энг яхши инсон Унга муҳтож бўлгани ва Аллоҳ наздида энг ёмон инсон эса, бошқаларга муҳтож бўлиб, Яратгандан ўзини беҳожат ҳисоблаганидир”.\nИнсонлардан беҳожат бўлиш учун тинмай меҳнат қилиш ва ризқ қидириш керак.\n﴿هُوَ ٱلَّذِي جَعَلَ لَكُمُ ٱلۡأَرۡضَ ذَلُولٗا فَٱمۡشُواْ فِي مَنَاكِبِهَا وَكُلُواْ مِن رِّزۡقِهِۦۖ وَإِلَيۡهِ ٱلنُّشُورُ١٥﴾\n«У (Аллоҳ) сизларга Ерни хоксор (бўйсунувчи) қилиб қўйган Зотдир. Бас, у (Ер)нинг ҳар томонида (саёҳат, тижорат ёки деҳқончилик қилиб) юраверинг ва (Аллоҳнинг берган) ризқидан тановул қилинг! (Қиёмат куни) тирилиб чиқиш Унинг ҳузуригадир» (Мулк, 15).\nАллоҳ таоло ҳатто ийд-жума кунлари ҳам дам олмасдан меҳнат қилиш ва ризқ қидириш мумкинлигини айтган:\n﴿فَإِذَا قُضِيَتِ ٱلصَّلَوٰةُ فَٱنتَشِرُواْ فِي ٱلۡأَرۡضِ وَٱبۡتَغُواْ مِن فَضۡلِ ٱللَّهِ وَٱذۡكُرُواْ ٱللَّهَ كَثِيرٗا لَّعَلَّكُمۡ تُفۡلِحُونَ١٠﴾\n«Бас, қачонки, намоз (жума намози) адо қилингач, ер юзи бўйлаб, Аллоҳнинг фазли (ризқи)дан истайверингиз ва Аллоҳни кўп ёд этингиз, шояд (шунда) нажот топсангиз» (Жума, 10).\nРасулуллоҳ (соллаллоҳу алайҳи ва саллам) ҳар бир кишини пешона тери билан кун кечиришга ундаганлар ва ўзлари ҳам меҳнат орқали тирикчилик қилишни яхши кўрганлар.\nРивоят қилинишича, бир куни Расулуллоҳ (соллаллоҳу алайҳи ва саллам) саҳобалар билан ўтирганларида бир киши ҳақида гап кетди: “У кундузлари рўза тутади ва кечалари зикр қилади”, дейишди ва бундан Расулуллоҳ (соллаллоҳу алайҳи ва саллам) хурсанд бўладилар ҳамда унга ўхшашни буюрадилар, деб ўйлашди. Лекин Расулуллоҳ (соллаллоҳу алайҳи ва саллам) уларнинг мақтовларини эшитмадилар ва: “Сизлардан кимнинг озиқ-овқати ва кийим-кечаги етарли?” деб сўрадилар. Улар: “Барчамизники”, дедилар. Расулуллоҳ (соллаллоҳу алайҳи ва саллам): “Сизлар ундан яхшисизлар”, дедилар. Буни эшитган саҳобалар меҳнат қилишга тиришишди ва ўз “араваларини ўзлари тортиш”га аҳд қилишди.\nАллоҳ таоло ҳалол меҳнат қиладиган инсонлар мартабасини баланд қилиб қўйди:\n﴿۞إِنَّ رَبَّكَ يَعۡلَمُ أَنَّكَ تَقُومُ أَدۡنَىٰ مِن ثُلُثَيِ ٱلَّيۡلِ وَنِصۡفَهُۥ وَثُلُثَهُۥ وَطَآئِفَةٞ مِّنَ ٱلَّذِينَ مَعَكَۚ وَٱللَّهُ يُقَدِّرُ ٱلَّيۡلَ وَٱلنَّهَارَۚ عَلِمَ أَن لَّن تُحۡصُوهُ فَتَابَ عَلَيۡكُمۡۖ فَٱقۡرَءُواْ مَا تَيَسَّرَ مِنَ ٱلۡقُرۡءَانِۚ عَلِمَ أَن سَيَكُونُ مِنكُم مَّرۡضَىٰ وَءَاخَرُونَ يَضۡرِبُونَ فِي ٱلۡأَرۡضِ يَبۡتَغُونَ مِن فَضۡلِ ٱللَّهِ وَءَاخَرُونَ يُقَٰتِلُونَ فِي سَبِيلِ ٱللَّهِۖ فَٱقۡرَءُواْ مَا تَيَسَّرَ مِنۡهُۚ وَأَقِيمُواْ ٱلصَّلَوٰةَ وَءَاتُواْ ٱلزَّكَوٰةَ وَأَقۡرِضُواْ ٱللَّهَ قَرۡضًا حَسَنٗاۚ وَمَا تُقَدِّمُواْ لِأَنفُسِكُم مِّنۡ خَيۡرٖ تَجِدُوهُ عِندَ ٱللَّهِ هُوَ خَيۡرٗا وَأَعۡظَمَ أَجۡرٗاۚ وَٱسۡتَغۡفِرُواْ ٱللَّهَۖ إِنَّ ٱللَّهَ غَفُورٞ رَّحِيمُۢ٢٠﴾\n«(Эй Муҳаммад!) Албатта, Раббингиз сиз ва сиз билан бирга бир тоифа (саҳобаларингиз) кечанинг учдан иккисидан озроғида, баъзида унинг ярмида ва (гоҳо) учдан бирида (бедор бўлиб, намозда) туришларингизни билур. Кеча ва кундуз (миқдори)ни Аллоҳ белгилар. У саноғига ета олмаслигингизни билиб, тавбаларингизни қабул этди. Энди (кечалари намозларингизда) Қуръондан (ўзингизга) осон бўлган даражада ўқийверинг! У сизларнинг орангизда беморлар бўлишини, бошқалар Аллоҳнинг фазли (ризқи)ни истаб, ер юзида сафар қилишларини ва яна бошқалар эса Аллоҳ йўлида жангга чиқиб кетишларини билган. Бас, (қийналмай Қуръондан) осон бўлган миқдорда ўқийверинг! Намозни баркамол адо этинг, закотни (ўз жойига) беринг ва (мискинларга эҳсон қилиш билан) Аллоҳга “қарзи ҳасана” беринг! Ўзларингиз учун тақдим қиладиган яхшиликни (қиёмат куни) Аллоҳнинг ҳузурида янада яхшироқ ва улуғроқ мукофот ҳолида топурсиз. Аллоҳдан мағфират сўранг! Албатта, Аллоҳ мағфиратли ва раҳмлидир» (Муззаммил, 20).\nМўмин киши тадбиркор бўлиши керак. У ақлу фаросати билан нафақат ўзи, балки жамиятдаги ишсиз кишиларни иш билан таъминлаши улуғ савоб. Машойихлар айтганидек: “Хоҳлаган нарсангдан беҳожат бўл, ундан устун бўласан. Хоҳлаган нарсангга муҳтож бўлсанг, унинг асири бўласан. Хоҳлаганингга яхшилик қил, унинг амири бўласан”.\nБировга қарам, асир бўлишдан сақланайлик.\nАли ибн Абу Толиб (розияллоҳу анҳу) ҳаётида бўлиб ўтган воқеани эслайлик, унда катта ибрат ва фойда бор. Али (розияллоҳу анҳу) айтади: “Кунларнинг бирида оч қолиб, Мадина кўчаларига чиқиб иш қидирдим. Тупроқ йиғиб, челакда сув ташиб, хурмоларни суғораётган аёлга дуч келдим. Унга ўн олти челак сув ташиб бердим ва қўлларим қавариб кетди. Кафтимни ёзиб унга қавариқларни кўрсатдим. У менга ўн олтита хурмо санаб берди. Мен хурмоларни олиб Расулуллоҳ (соллаллоҳу алайҳи ва саллам) олдиларига келдим ва бўлиб ўтган воқеани айтиб бердим. Расулуллоҳ (соллаллоҳу алайҳи ва саллам) хурсанд бўлдилар ва мен билан хурмо едилар”.\nАли (розияллоҳу анҳу) меҳнатидан фахрланиб, кишиларга ибрат учун шундай шеър битган:\nОдамлар миннати тоғлардан оғир,\nМиннатни кўтариш қийинку ахир.\nБаъзилар касб-корни санашади ор,\nАслида касб эмас, тиланчилик ор!\nЭнг улуғ зотлар саналмиш пайғамбарлар ҳам ризқларини ҳалол йўл билан, пешона тери тўкиб топишган. Улар ризқ Аллоҳдан эканини билгани ҳолда ҳам ҳунарсиз ўтиришмаган. Тарихдан маълум, Одам (алайҳиссалом) деҳқончилик, Нуҳ (алайҳиссалом) дурадгорлик, Довуд (алайҳиссалом) темирчилик ва Идрис (алайҳиссалом) хаттотлик билан шуғулланган.\nШу ўринда Сулаймон (алайҳиссалом)нинг Раббига қилган муножотини эслаб ўтайлик: “Эй Аллоҳ! Мендан олдингиларга насиб этмаган нарсани бердинг ва мендан кейин ҳеч кимга берилмайдиган нарсани сендан сўрайман, ато эт! Шукрингга ожиз қолсам, мендан ҳам шокирроқ бандангни кўрсат”. Аллоҳ таоло ваҳий қилди: “Эй Сулаймон! Касби билан очлигини кетказган ва авратини ёпган ҳамда менга ибодат қилган бандам сендан кўра шокирроқдир”. Сулаймон (алайҳиссалом): “Эй Парвардигор! Менга қўлим билан қиладиган касб ато эт!”, деди. Жаброил (алайҳиссалом) келиб унга хурмо дарахтларига ишлов беришни ўргатди. Сулаймон (алайҳиссалом) шу ишни ўзига касб қилиб олди.\nОмонатга хиёнат қилмаслик\n﴿إِنَّا عَرَضۡنَا ٱلۡأَمَانَةَ عَلَى ٱلسَّمَٰوَٰتِ وَٱلۡأَرۡضِ وَٱلۡجِبَالِ فَأَبَيۡنَ أَن يَحۡمِلۡنَهَا وَأَشۡفَقۡنَ مِنۡهَا وَحَمَلَهَا ٱلۡإِنسَٰنُۖ إِنَّهُۥ كَانَ ظَلُومٗا جَهُولٗا٧٢﴾\n«Биз (бу) омонатни (чин бандалик омонатини) осмонларга, Ерга ва тоғларга таклиф этдик, улар уни кўтаришдан бош тортди ва ундан қўрқди. Инсон эса уни ўз зиммасига олди. Дарҳақиқат, у (ўзига) зулм қилувчи ва нодондир» (Аҳзоб, 72).\nҲадисда: “Одам (алайҳиссалом) омонатни қабул қилиб олгач, кўп ўтмай жаннатда уни кўтара олмасдан, тақиқланган дарахт мевасидан еб қўйди”, дейилган (Имом Термизий ривояти).\nРасулуллоҳ (соллаллоҳу алайҳи ва саллам) айтдилар: “Аллоҳ ер юзида кезиб юргувчи фаришталарни яратиб қўйган, улар умматимнинг саломларини менга етказиб туради. Агар умматимнинг бирортаси менга бир кунда юз марта салавот айтса, Аллоҳ унинг юзта ҳожатини раво қилади. Уларнинг етмиштаси охиратга, ўттизтаси бу дунёга тегишлидир”.\nАҳзоб сурасида айтилган омонатга келсак, баъзилар уни тавҳид, деган. У шаҳодат калимасидир. Бу калимани омонат дейишдан мурод, унинг улкан ҳақлари бўлиб, бу ҳақларни Аллоҳ одамларга омонат қилди. Бу омонатни ҳусни тоат билан қабул қилиш вожибдир, бу ҳақларга риоя қилиш ва уларни муҳофаза этиш шартдир.\nАбдуллоҳ ибн Умар айтади: “Ла илаҳа иллаллоҳ Муҳаммадур Расулуллоҳ” калимасида йигирма тўртта ҳарф бор. Бир кеча-кундузда йигирма тўрт соат бор. Агар банда бу калимани ихлос билан айтса, Аллоҳ: “Шубҳасиз, бу калима ҳурматидан сенинг каттаю кичик, ошкораю махфий, билиб-билмай қилган гуноҳларингни кечирдим”, дейди.\nБу омонат Одам (алайҳиссалом)га рўпара қилинганида: “Эй Раббим! Осмонлару ер ҳамда тоғлар буюклик ва улканликларига қарамай, бу омонатни кўтаришдан қўрқди ва бош тортди. Мен заифлигим билан қандай қилиб кўтараман?”, деди. Аллоҳ: “Кўтариш сен тарафдан, куч-қудрат Мен тарафдандир”, деди. Аллоҳ Мусо (алайҳиссалом) ҳассасини Фираъвн ва унинг қавми кўзига улкан илон қилиб кўрсатди ва улар қўрқиб кетди. Мусо (алайҳиссалом) кўзларига эса таёқ қилиб кўрсатилди, ундан қўрқмадилар. Худди шунингдек, бу омонатни осмонлару ерга улкан қилиб кўрсатди, натижада улар омонатни кўтаришдан бош тортди ва қўрқди. Инсоннинг кўзига эса бу омонатни енгил қилиб кўрсатди. Шунда инсон уни зиммасига олди. Агар: “Осмонлару ер улкан бўлишига қарамай, бу омонатни қабул қилмагани ва инсон заиф бўла туриб уни зиммасига олишида қандай ҳикмат бор?” деб сўралса, “Улар жаннат лаззатини татиб кўришмаган, инсон эса ундан тотиб кўрган. Шунинг учун инсон лаззатга етишиш учун уни ўз зиммасига олди”, деб жавоб берамиз.\nБаъзи уламолар, бу омонатдан мурод, беш вақт намоз, деган фикрни билдиришган. Зеро, Аллоҳ: “(Беш вақт фарз қилинган) намозларни, хусусан ўрта намозни сақлангиз (ўз вақтида ўқингиз) ва (намозда) Аллоҳга бўйин сунган ҳолатда (камтарлик билан) турингиз” (Бақара, 238), деган.\nРасулуллоҳ (соллаллоҳу алайҳи ва саллам) эса: “Намоз диннинг устунидир. Ким уни барпо этса, динини барпо қилибди, ким уни тарк этган бўлса, динини вайрон қилибди”, деганлар.\nРивоят қилинишича, Али (розияллоҳу анҳу) намоз вақти кирса, ранги ўзгараркан. У кишидан бунинг сабабини сўрашганида: “Осмонлару ерга ва тоғларга рўпара қилинганида улар бош тортган, мен эса заифлигимга қарамай... зиммамга олган омонатни адо этиш вақти келди, уни адо қила оламанми йўқми, билмайман”, деб жавоб берар экан.\nУламоларнинг баъзилари бу омонатдан мурод, тана аъзоларидир, деган. Кўз – омонат, уни ҳаромдан тийиш вожибдир. Зеро, Аллоҳ таоло: “(Эй Муҳаммад!) Мўминларга айтинг, кўзларини (номаҳрам аёллардан) қуйи тутсинлар ва авратларини (зинодан) сақласинлар! Мана шу улар учун энг тоза (йўл)дир”(Нур, 30), деган. Қорин – омонат, уни ҳаром луқма киришидан сақлаш вожибдир. Зеро, Қуръони каримда бундай дейилган: “Етимларнинг мол-мулкларини зулм йўли билан ейдиган кимсалар, албатта, қоринларида олов еган бўлурлар ва албатта, дўзахда куйгайлар”(Нисо, 10). Тил – омонат, уни ғийбатдан, фаҳш сўзлардан тийиш вожибдир. Аллоҳ таоло: “Эй мўминлар! Кўп гумон(лар)дан четланингиз! Чунки баъзи гумон(лар) гуноҳдир. (Ўзгалар айбини қидириб) жосуслик қилмангиз ва бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилувчи ва раҳмли зотдир”(Ҳужурот, 12), деган. Қулоқ – омонат. Уни мункар – тақиқланган нарсаларни эшитишдан сақлаш вожибдир.\nУламоларнинг баъзилари: “Омонатдан мурод, Қуръони карим”, дейишган. Бас, шундай экан, уни қироат қилиш, ўрганиш ва ўргатиш вожиб.\nБаъзи уламолар бу омонатни рўза деб изоҳлаган. Рўза Ислом арконларидан бири бўлиб, ким уни барпо қилса, динини барпо қилибди. Ким уни тарк этса, динини вайрон қилибди. Зеро, Аллоҳ таоло: “Эй имон келтирганлар! Сизлардан олдинги (уммат)ларга фарз қилингани каби сизларга ҳам рўза тутиш фарз қилинди, шояд (у сабабли) тақволи бўлсангиз” (Бақара, 183), деган. Абу Ҳурайрадан ривоят қилинган ҳадисда Расулуллоҳ (алайҳиссалом) айтадилар: “Ким рамазон рўзасини ишонч билан савоб умидида тутса, унинг аввалги гуноҳлари мағфират қилинади”.\nЯна бошқа уламолар омонатга закот, деган таъриф беришган: “Ҳолбуки, улар фақат ягона Аллоҳга, Унинг учун динни (ширкдан) холис қилган, тўғри йўлдан оғмаган ҳолларида ибодат қилишга ва намозни баркамол адо этишга ҳамда закот беришга буюрилган эдилар. Мана шу тўғри (ҳаққоний) диндир” (Баййина, 5), дейди Аллоҳ таоло.\nРивоят қилинишича, Мусо (алайҳиссалом) бир куни хушу, хузу билан намоз ўқиётган киши олдидан ўтдилар ва: “Эй Раббим! Бу нақадар чиройли намоз ўқияпти”, дедилар. Шунда Аллоҳ: “Эй Мусо! Агар ҳар куни юз ракат намоз ўқиса, мингта қулни озод қилса ва минг марта ҳаж қилиб, мингта жанозага қатнашса ҳам, токи молининг закотини бермагунича қилган амаллари унга фойда бермайди”, деди.\n“Омонатдан мурод, ҳаждир”, деган баъзи уламолар. Зеро, Аллоҳ таоло: “Унда аниқ аломатлар – «Мақоми Иброҳим» бордир. Унга (Каъбага) кирган киши омонда бўлур. Йўлга қодир бўлган одамлар зиммасида Аллоҳ учун Байтни ҳаж қилиш (фарзи) бордир. Кимда-ким (буни) инкор этса, бас, албатта, Аллоҳ оламлардан беҳожатдир” (Оли Имрон, 97), деган.\nУламоларнинг баъзилари: “Омонатдан мурод, – барча омонатлар”, дейишган. Зеро, Аллоҳ таоло: “Дарҳақиқат, Аллоҳ омонатни ўз эгаларига топширишингиз ва одамлар ўртасида ҳукм қилганингизда адолат билан ҳукм қилишингизга буюрар. Албатта, Аллоҳ сизларга яхшигина насиҳат қилур. Албатта, Аллоҳ эшитувчи ва кўрувчи зотдир” (Нисо, 58), деган. Расулуллоҳ (соллаллоҳу алайҳи ва саллам): “Омонати йўқнинг (яъни, омонатга хиёнат қиладиганнинг) имони йўқ”, деганлар.\nМолик ибн Сафвон айтади: «Менинг биродарим вафот этди. Сўнг уни тушимда кўрдим ва ундан: “Эй биродар! Аллоҳ сенга қандай муомала қилди?” деб сўрадим, у: “Раббим мени мағфират қилди”, деди. Мен унинг юзида қора нуқтани кўрдим ва ундан бунинг сабабини сўрадим. “Менинг ҳузуримда бир яҳудийнинг фалонча дирҳами омонат қўйилган эди. Мен уни адо қилмаганман. Бу нуқта шу сабаблидир, эй биродар! Сендан илтимос қиламан, ўша дирҳамларни фалон жойдан олиб, фалончига қайтариб бер”, деди у. Тонг отгач, унинг айтганини бажардим. Мен уни иккинчи бор тушимда кўрдим. Қарасам, қора нуқта юзидан кетибди. У: “Эй биродар! Аллоҳ сенга раҳм қилсин, сен мени азобдан қутқардинг”, деди».\nУламоларнинг баъзилари омонатдан мурод, аҳли аёл ва фарзандлардир, дейишган. Уларни намозга буюриш ҳар бир кишига вожибдир. Зеро, Аллоҳ таоло: “Аҳлингизни намоз (ўқиш)га буюринг ва (ўзингиз ҳам) унга (намозга) бардошли бўлинг! Сиздан ризқ сўрамаймиз, (аксинча), Биз сизга ризқ берурмиз. Оқибат (яхшилиги) тақво (аҳли)гадир” (Тоҳо, 132), деган. Расулуллоҳ (соллаллоҳу алайҳи ва саллам) эса: “Болаларингиз етти ёшга етса, уларни намозга буюринг. Агар ўн ёшга етиб, намоз ўқимаса, уринг”, деганлар. Уларни ҳаромдан, бекорчи ўйин-кулгидан қайтариш вожибдир, чунки ота-она уларнинг тарбиясига масъул. Расулуллоҳ (соллаллоҳу алайҳи ва саллам): “Сизларнинг ҳар бирингиз бошлиқсиз ва ҳар бирингиз қўл остингиздагилар ҳақида сўраласиз”, деганлар.\nҲикоя қилинишича, орифлардан бири анча муддат Аллоҳга ибодат қилибди. Кунларнинг бирида таҳорат қилиб, икки ракат намоз ўқибди-да, бошини ва қўлини кўтариб: “Эй Раббим, ибодатларимни қабул эт”, деб дуо қилибди. Шунда Раҳмон тарафидан бир нидо қилувчи нидо қилибди: “Гапирма, эй малъун! Чунки сенинг тоат-ибодатинг мардуд – қайтарилгандир”. Шунда обид: “Эй Раббим! Нима сабабдан?” деб сўраганида, нидо қилувчи: “Чунки хотининг Аллоҳнинг амрига зид ишларни қилмоқда ва сен бунга розидирсан”, деб жавоб берибди.\nИмом Бухорий Абу Ҳурайра (розияллоҳу анҳу)дан ривоят қилади. Расулуллоҳ (соллаллоҳу алайҳи ва саллам): “Мунофиқнинг аломати учта: гапирса ёлғон гапиради; ваъда берса, ваъдасини бажармайди; омонат топширилса, хиёнат қилади”, дедилар. Ваъда банда билан бандалар орасида бўлганидек, Аллоҳ билан бандалар орасида ҳам бўлади. Чунки Аллоҳ бандаларнинг руҳларига: “Мен сизларнинг Раббингиз эмасманми?!” деб хитоб қилганида, улар: “Албатта, Сен бизнинг Раббимизсан”, деб иқрор бўлишган. Аллоҳ бандаларидан аҳд олган, улар эса бу аҳдда мустаҳкам туришга ваъда берган. Агар банда бу аҳдни бузса, ваъдага хилоф қилган бўлади. Яна омонат тоат-ибодатга буюришдир. Ким буни адо қилса, омонатни адо қилибди, ким буни тарк қилса, омонатга хиёнат қилибди.\nЗажжож айтади: “Аллоҳ буюрган ва қайтарган барча нарсалар омонатдир”.\nИбн Аббос (розияллоҳу анҳу) айтган: “Аҳдлар Қуръонда ҳалол-ҳаром, фарз қилинган ва ҳад қилиб, жорий этилган нарсалардир”.\nЗаҳҳок айтган: “Аллоҳ таоло бу умматдан ҳалол-ҳаром, намоз каби фарз нарсаларга ва бошқа омонатларга вафо қилишга аҳд-паймон олган. Аҳдлар ҳам худди шу каби бўлиб, Аллоҳ фарз қилган муҳкам нарсалардандир. Бирон-бир ҳолатда ҳам уни бузишга йўл йўқ”.\nМуқотил ибн Ҳайён айтади: «Аллоҳ таоло буюрган: Унинг Ўзигагина итоат этишингиз ва қайтарган нарсаларидан қайтишингиз хусусида сизларнинг зиммангизга юклаган аҳдларга, мушриклар билан сизларнинг орангиздаги аҳдлар – битимларга ва инсонлар ўртасидаги аҳду паймонларга вафо қилинглар”».\nПайғамбар (соллаллоҳу алайҳи ва саллам) айтадилар: “Кимда тўрт хислат бўлса, ҳақиқий мунофиқ бўлади. Кимда улардан биттаси бўлса, то уни ташламагунича унда мунофиқликнинг битта хислати қолади. Гапирса, ёлғон гапиради, аҳдлашса, аҳдида турмайди, омонатга хиёнат қилади ва агар баҳслашса, фожирлик қилади (ҳаддидан ошади)” (Имом Бухорий ва Имом Муслим ривояти).\nРасулуллоҳ (соллаллоҳу алайҳи ва саллам) айтадилар: “Қиёмат куни ҳар бир (аҳдини бузган) хиёнатчининг танитиб турадиган байроғи бўлади. Бу фалончининг хиёнати, дейилади” (Имом Муслим ривояти).\nРасулуллоҳ (соллаллоҳу алайҳи ва саллам) айтадилар: «Аллоҳ таоло: “Мен қиёмат куни уч кишининг – менинг номимни ўртага қўйиб (бирор нарса) олиб, сўнг хиёнат қилган кишининг, ҳур-озод одамни сотиб, сўнгра пулини еган кишининг ва мардикорни ижарага олиб, роса ишлатиб, ҳақини тўлиқ бермаган кишининг душманидирман”, деди» (Имом Бухорий ривояти).\nЮқорида келтирилган оят ва ҳадислардан омонатнинг нақадар оғир эканини билиб олдик. Бизга нима омонат қилинган бўлса, барчасини ўз вақтида адо этишга шошилайлик. Аллоҳ таоло барчамизга тавфиқ ва фойдали илм ато этсин, омин!\nКамбағалларни севиш ва уларга яқин бўлиш;\nЎзидан юқоридагиларга эмас, ўзидан пастдагиларга қараш;\nҚариндошларга, гарчи улар ёмонлик қилсалар ҳам, силаи раҳм қилиш;\nMore in this category: « Эътиқод дурдоналари: ШАФОАТ ТУШУНЧАСИ БАЁНИ\tЭътиқод дурдоналари: ПАЙҒАМБАРЛАРНИНГ МАЪСУМЛИКЛАРИ БАЁНИ »


Европадаги беш мамлакатда ўтказилган тадқиқотга кўра, бу ердаги аёлларнинг олтмиш фоизи иш жойида жинси учун таҳқирланади ёки жинсий зўравонликка дучор бўлади.\nФранциянинг “Ifop” тадқиқот гуруҳи таҳқирланганларнинг 40 фоиздан кўпроғи 30 ёшгача бўлган аёллардир, деб маълумот берган. Тадқиқотда қатнашган 5000 минг кишининг 10 фоиздан ортиғи иш жойида «исталмаган» жинсий алоқада бўлишга мажбурланган.\nБундан ташқари, аёлларнинг тўққиз фоизи ҳеч бўлмаганда бир марта ҳамкасби томонидан «жинсий тусдаги ҳаракат», масалан, иш ёки лавозим эвазига жинсий алоқа қилиш учун «тазйиқ қилинганини» айтишди. Тадқиқот Франция, Германия, Италия, Буюк Британия ва Испания мамлакатларида ўтказилган.\nБу зўравонлик қурбонларининг жуда оз қисми “жимжитлик девори”ни бузиб ўтиб, тегишли идораларга мурожаат қилишга жазм этган. Нотўғри муносабатда бўлинган аёлларнинг атиги 13 фоизи ва жинсий алоқага мажбурланганларнинг 16 фоизи муаммони ҳал қилиш учун кимдир билан, масалан, иш жойидаги бошлиқ ёки касаба уюшмаси ходими билан гаплашганликларини айтишди.\nКиритилди: 22:30 13.10.2019. Ўқилди: 5902 марта. Фикрлар сони: 0 та.


ИнтерФУТБОЛ :: Мажид Намжу Мотлаг: “Пахтакор” вазифани ажойиб тарзда уддалади”\nМажид Намжу Мотлаг: “Пахтакор” вазифани ажойиб тарзда уддалади”\nОсиё чемпионлар лигаси 1/8 финалидан ўрин олган "Пахтакор" - "Истиқлол" баҳсидан сўнг матбуот анжумани ташкил этилди.Бунда дастлаб теҳронликлар устози Мажид Намжу Мотлаг иштирок этиб қуйидаги фикрларни билдирди.\n- Аввало ҳаммага салом. Ўйин ҳақида гапирадиган бўлсам, бугун майдонда кўпроқ жисмоний кураш гувоҳи бўлдик. Жанговор кураш кечди деб айта оламан. Ҳа, бизда йўқотишлар бор эди, жароҳат олган ўйинчиларимиз бор эди, лекин бу мағлубиятга учраганимиз учун баҳона бўла олмайди.\n- Ҳаммасини майдондаги кураш ва ғалабага бўлган иштиёқ ҳал қилди. Ўйин охирларига келиб жамоам толиқиб қолди, кўп футболчилар ўзлари хоҳлагандек югура олишмади. Лекин шунга қарамай жамоа ҳаракатидан хафа эмасман ва майдонга тушган барчага раҳмат айтаман.\n- Шу ўринда учрашув ҳакамига эътирозим бор, чунки бир вазиятда бизнинг фойдамизга яққол пенальтини бермади. Бу ўринда ҳакам хато қилганини ҳамма кўрди, лекин ҳакам барибир қарор чиқарувчи, биз эса майдон четида туриб ҳеч нарса қила олмаймиз.\n- Агар ўша вазиятда пенальти белгиланганида вазиятни ўнглаб, балки кейинги босқичга йўл олишимиз мумкин эди. Биз ҳам чорак финалга ҳақли эдик, лекин рақиб вазифани ажойиб тарзда уддалади. Шу ўринда "Пахтакор"ни ушбу ғалаба билан табриклаб қоламан.\n- "Истиқлол"нинг 21-рақамдаги футболчиси Ворйа Гафури бугун майдонга тушмади. Бу нима билан боғлиқ?\n- 21-рақамдаги ўйинчимиз жамоанинг энг асосий футболчиларидан бири ҳисобланади. Гафури жуда кучли футболчи. Лекин у оёқ пайларини тортиб олгани боис беллашувда иштирок эта олмади. Айтиб ўтганимдек, сафимизда бошқа жароҳатланганлар ҳам бор эди. Охирги иккита баҳс биз жуда қийин ўтди ва кўп ўйинчиларда толиқиш сезилди. Наилож қисқа вақт ичида ўйин ўтказишга тўғри келди. Бундай ўйинларда ғалаба қозониш учун кучли футболчилар керак бўлади. Қолаверса, биз бу ерга Эрон чемпионатини якунлаб ташриф буюрдик ва чарчоқ кўринди.\n- Ўйин охирларида вазият ёки бошқача айтганда диққатни бир жойга жамлаш жамоангиз томонидан бой берилди деб ўйлайсизми?\n- Футболда ютиш учун сўнгги сонияларга қадар курашиш кераклигини ҳаммамиз биламиз. Мен диққатни бир жойга жамлай олмадик демаган бўлардим. Чунки ҳисобда ортда бориб ҳам қулай вазиятларга эга бўлдик. Масалан, жамоамиз ҳужумчиси Шеик Диабатенинг жуда қулай имкониятдан гол ура олмаганини олайлик. Ўшанда тўп киритганида ҳаммаси бошқача бўлиши мумкин эди. Лекин кўрдингиз, унинг ҳам чарчаб қолгани кўринди. Баҳс охирларида бизга янги энергия керак эди, бироқ захирадан тушган кучлар ҳам вазиятни ўзгартира олишмади.


17 январь, 2021, 20:46\nТеглар:Элгужа Григалашвили | ФК Қизилқум | ФК АГМК\nЛегионер вазиятга ойдинлик киритди.\nГрузиялик тажрибали футболчи Элгужа Григалашвили аллақачон мухлисларнинг эътиборини қозонган.\nҲужумкор ярим ҳимоячи ўтган бир ярим мавсум давомида АГМК шарафини ҳимоя қилди ва бу йил собиқ клуби – “Қизилқум”га қайтгани ҳақида яқинда сайтимиз орқали хабар бериб ўтгандик.\nSports.uz мухбири Григалашвили билан боғланиб, АГМКни тарк этиши ва “Қизилқум”га қайтиши сабаблари ҳақида суҳбатлашди.\n- Гужа, АГМКдан яна “Қизилқум”га қайтдингиз. Аслида нима бўлди? Бунинг сабаби нимада?\n- Ассалому алайкум (соф ўзбекчада). Биласизми, АГМКни ўз ихтиёрим билан тарк этганим йўқ. Шунчаки, менга ҳеч ким қўнғироқ қилмади, боз устига биров таклиф қилиб, битимни узайтириш ҳақида ҳеч қандай гап-сўз бўлгани йўқ. “Қизилқум” клубидан эса, таклиф тушди, буни қабул қилдим. Менга бошқа жойдан таклиф бўлмади.\n- Грузияга қайтиб, фаолиятингизни ўша ерда ҳам давом эттиришингиз мумкинмиди?\n- Ҳозирча Грузияга қайтиш ҳақида ўйламаяпман. Балки қайтишим бир йил ёки икки йилдан кейин юз берар, лекин ҳозир эмас.\n- Сиз АГМК билан бронзани қўлга киритдингиз ва Кубок финалигача етиб бординглар. “Қизилқум” билан ҳам шундай натижаларни такрорлашга ишонасизми?\n- “Қизилқум” ҳақида гапирадиган бўлсам, у ерда яхши жамоа жамланди. У ерга грузиялик яна бир ўйинчи Матэ Ватцазде ҳам қайтган. Ҳозирдан бўлажак мавсумда қандай воқеалар юз беришини ҳеч ким олдиндан айтиб бера олмайди. Бу – футбол, ҳамма нарса бўлиши мумкин.\n- АГМКда бир ярим мавсум тўп сурдингиз. У ердаги фаолиятингиздан кўнглингиз тўлдими?\n- Ҳа, АГМК клубида бир ярим мавсум ўйнадим. Клубдаги фаолиятимдан кўнглим тўлди. Ўз навбатида иш берувчилар ҳам шундай фикрда бўлсалар керак. Бунинг учун улардан миннатдорман. Айтишим керакки, АГМКда ўтган вақт мен учун ёқимли бўлди. Биз икки марта Кубок финалида ўйнадик, чемпионатни 3-ўринда якунладик. Агар жамоа шу руҳда давом этса, бемалол чемпионлик учун ҳам кураш олиб бориши мумкин. Бундан кейин ҳам АГМКга бефарқ бўлмай, жамоа учун мухлислик қиламан.\n- Қизиқ савол: Ҳамиджон Актамов сиз учун кучли мураббийми ёки кучли менежерми?\n- Ҳамиджон Актамов ҳақида шуни айтишим керакки, у жуда ажойиб инсон. У ўз ишини ҳам яхши биладиган мураббий. Мен уни ўз соҳасининг энг зўр мутахассиси даражасида эътироф қилмаган тақдиримда ҳам Актамовни олиб бораётган ишининг билимдони, деб ҳисоблайман. Айтишим жоизки, у “Қизилқум”да яхши иш олиб боряпти. Аммо мураббийнинг кўрсатмаларини майдонда амалга ошириш фақат биз футболчиларга боғлиқ.\n- Сиз учун Ўзбекистон чемпионатида энг кучли мураббий ким?\n- Ким зўр, ким кучсиз эканлиги ҳақида бир нарса дея олмайман. Мени кечирасизу, бу саволингиз мен учун эмас. Мураббийлар ва футболчилар ҳақида гапиришни унчалик хуш кўрмайман. Шунинг учун мени тўғри тушунасиз деб ўйлайман. Ҳаммасини вақт кўрсатади.\n- Сизнингча, Суперлигамизнинг бугунги даражаси қандай? Ўсиш кўряпсизми?\n- Суперлиганинг даражасини яхши, деб ҳисоблайман. “Қизилқум”га биринчи марта келганимдаёқ, бу ердаги даражада яхши эканлигига амин бўлгандим. Яна шуни қўшимча қилишим керакки, 2018 йили шу ерга келганимдан бери чемпионат савияси олдингига нисбатан анча ўсди.\n- “Пахтакор” барча совринларни ҳеч кимга бермай келмоқда. Бошқаларнинг бу клубга куч етимаётгани чемпионат савиясига путур етказмаяптими?\n- Тўғри, чемпионатни ўта кучли, дейишим мушкул. Чунки “Пахтакор” билан чемпионлик учун тенгма-тенг кураша оладиган жамоа охирги пайтларда топилмаяпти. Шак-шубҳасиз, “Пахтакор” охирги икки мавсумда ҳаммадан кучли эканлигини исботлаб берди. Мана шунақа гаплар.\n- Ҳамюртингиз Шота Арвеладзенинг “Пахтакор”дан кетганига муносабатингиз қандай бўлди?\n- У яхши инсон ва ҳақиқий профессионал. У “Пахтакор” учун қўлидан келган ҳамма ишни амалга оширди. Бу ерда у ҳақ эди, бу ноҳақ эди, дейиш ярамайди. Қолаверса, Арвеладзенинг “Пахтакор”дан кетишига нима сабаб бўлгани ҳақидаги ҳолатдан бехабарман.\n- “Қизилқум” билан шартнома туздингизми?\n- Ҳа, бир йиллик шартномага имзо чекдим.\n- Кўпинча футболчилар бир йиллик шартномаларга имзо чекишади. Икки-уч йиллик келишувлар жуда кам. Сиз буни қандай изоҳлайсиз?\n- Мен ҳар йили қисқа муддатли шартнома тузиб келяпман, бу ерга келганимдан бери. Бундан кейин ҳам шу руҳда давом этсам керак. “Пахтакор”дан ташқари бошқа бирор клубда футболчилар билан 2-3 йиллик шартномалар имзоланаётганини кўрдингизми? Легионерлар билан шартнома имзолаётганида ҳар бир клуб мутасаддилари ҳамма нарсани эътиборга олишади. Шунинг учун дабдурустдан 2-3 йиллик битим тузилиши амримаҳол. Чунки футболчининг қандай салоҳиятга эга эканлиги амримаҳол. Бундан пайтда ишонч ҳам иккинчи даражага ўтиб қолади. Чунки улар легионер билан бир йиллик шартнома имзолаганларидан сўнг, шу вақт давомида унинг қандай даражадаги футболчи эканлигини билиб олишади. Умуман, бундай ҳолатни аксар клубларда учратиш мумкин. Ўзим ҳам бир йиллик шартномаларга имзо чекишни афзал кўраман. Умуман, ҳамма нарсадан кўнглим тўлди. Ўйлайманки, қолганлар ҳам худди мен каби фикрдалар.\n- “Қизилқум”га қайтганингиздан кейин янги мақсадингиз қандай?\n- Мени вазифам ҳамма вақт юқори натижалар учун курашишдан иборат. Жамоага етиб борайчи, мавсум учун қандай вазифа қўйилганидан хабар топамиз, ҳозир бу мавҳум.\nҲамиджон Актамов "Қизилқум"га собиқ легионерлар қайтганини тасдиқлади


ҚРда ON1 телеканали қайта ташкиллаштирилмоқда\nON1 («Ўн бир») телеканали директори этиб журналист Дмитрий Ложников тайинланди. Бу ҳақда унинг ўзи маълум қилди. Унинг сўзларига қараганда, телеканалга у билан бирга “Бешинчи канал” жамоасининг маълум қисми ҳам келган.\nМаълумки, у “Бешинчи канал”да шеф-редактор лавозимида фаолият юритар эди. Шу билан биргау ON1га кимлар ва қанча ходим келганини ойдинлаштирмади.\nДмитрий Ложниковнинг таъкидлашича, айни дамда телеканалда ребрендинг жараёни кетмоқда ва ОАВ тез орада бошқа номга эга бўлади. Унинг сўзларига қараганда, янги телеканал «Форум» биносида жойлашади.\nON1 собиқ директори Мамасадиқ Багишов раҳбар сифатида ўз ваколатларини топширганини тасдиқлади ва бу иш телеканалнинг қайта ташкиллаштириш билан боғлиқ эканини ўз сўзига қўшимча қилди. Унинг сўзларига қараганда, ўзининг номига расмийлаштирилган ON1 номи интеллектуал мулк бўлиб, бу номдан келажакда ўзининг интернет-телеканалида фойдаланади.\nЭслатиб ўтамиз, бундан аввал бир қатор ОАВлари ON1 номи «Апрель»га ўзгартирилиши ҳақида маълум қилган эди.\nРақамли ва кабел тармоқларида намойиш этиладиган ON1 телеканали икки йилдан бери фаолият юритиб келади. Адлия вазирлиги маълумотларига кўра, унга ҚСДП аъзоси, яқинда бўлиб ўтган президентлик сайловларида Сооронбай Жээнбековнинг ишончли вакили бўлган Қанибек Туманбаев эгалик қилади.


23 феврал 2020, Тошкент вақти: 10:23\n7 апрел Жаҳон саломатлик куни сифатида нишонланади. Жаҳон соғлиқни сақлаш ташкилоти томонидан 1948 йилдан бери нишонланадиган сана ҳар йили одам саломатлигига оид долзарб муаммога диққат қаратишни ўз олдига мақсад қилиб қўяди. Бу йилги саломатлик кунининг мавзуси "Микробларга қарши дори воситаларига чидамлилик ва унинг жаҳонда тарқалиши" деб номланди.\nБугунги кунда одамларнинг ўз саломатлиги йўлида антибиотикларга ружу қўйигани соҳа мутаҳасисларининг жиддий хавотирларига сабаб бўлиб келмоқда. Ўзбекистонда ҳам бундай хавотирларга асос бўлувчи вазият мавжуд, дейди мутахассислар.\nТошкентлик Нигор опани танишлари “аптекачи” аёл деб чақиришади. Бу унинг касби билан боғлиқ эмас. Нигор опанинг касби ўқитувчи бўлиб, лекин у ҳар доим ёнида турли хил антибиотиклар солинган сумкача олиб юради. Ҳамкасблари орасида кимнидир бирор жойи оғриса, барча унга мурожаат қилади ва Нигор опа антибиотикларини улар билан баҳам кўради.\nНигор опа қайси антибиотик қайси дардга шифо эканлигини жуда яхши билишини айтади.\n- Шамоллаган пайтимда ëки грипп бўлган пайтимда ампициллин ишлатишим мумкин. Пенициллин ишлатмайман. Пенициллин менга таъсир қилмайди. Сал кучли гентомецин ишлатишим мумкин. Тетрациклин ишлатишим мумкин. Қорним оғриб қолса, левомецитин ишлатишим мумкин. Шамоллашнинг биринчи босқичи бўлса, албатта простамоллар билан ëки аспиринлар билан даволаниш мумкину, лекин сал ўтгандан кейин антибиотик ичмаса бўлмайди.\nНигор опа антибиотикларни танлаш ёки сотиб олишдан аввал шифокор билан "маслаҳатлашиб ўтирмаман, ўзим олавераман", дейди.\nЎзбекистон аптекаларида антибиотиклар шифокорнинг рецептисиз сотилади. Бу Нигор опа сингари антибиотиклар кундалик ҳаётининг бир қисмига айланган одамлар учун "қулайлик" туғдиради.\nАндижонлик табиб Абдуқодир Сатторов катта ёшдаги аксар ўзбекистонликлар ўз дардига антибиотиклар ёрдамида шифо излашини айтар экан, буни собиқ иттифоқ давридан қолган ёмон иллат ўлароқ баҳолайди.\n- Совет медицинаси одамларнинг онгига антибиотикни жойлаб қўйганда. Улар врачдан бамаслаҳат иш қилиб юборишади, дейди андижонлик табиб.\nАнтибиотиклар одам танасидаги турли микроорганизмлар, ҳайвонлар ва ўсимликлар ҳаёт цикли жараёнида ишланиб чиқадиган микробларнинг ўсиши ва ривожланишини тўхтатиб қўядиган воситалар ҳисобланади.\nТошкентлик умумий амалиёт врачи Озодлик билан суҳбатда пиневмония, қорин-ичак касалликлари каби кўп учрайдиган касалликлар ва жарроҳлик муолажаларида антибиотиклар кенг қўлланилишини айтар экан, кейинги пайтларда антибиотикларнинг иккинчи ва учинчи "авлодларини" ишлатишга тўҳри келмоқда дейди.\n- Пенициллин уже кучи қолмаган. Бактерия, микроблар кучли бўлганда, олмаяпти. Шунинг учун цефалоспорин каби антибиотиклар ишлатилаяпти,- дейди тошкентлик шифокор.\nАнтибиотикларни врач назоратисиз қабул қилиш организмнинг ўзига ҳам, даволанаётган касалликка ҳам ёмон таъсир қилиши мумкин, дея қўшимча қилади у.\nАнтибиотиклардан доимий фойдаланиш турли касаллик қўзғатувчиларда ушбу препаратларга нисбатан чидамлилик ҳосил бўлишига олиб келиши ва вақт ўтиб антибиотик ишлатилишига эҳтиёж туғиладиган вазиятларда бактериялар ўлмайдиган бўлиб қолиши аниқланган.\nМутахассислар тажрибада сурункали истеъмол қилинган антибиотиклар тананинг касалликларга қаршилик кўрсатувчи иммун тизимига салбий таъсир қилишини аниқлаган. Бунга суиистеъмол қилинган антибиотиклар зарарли микроб ва вируслар билан биргаликда уларга қарши курашувчи фойдали микроорганизмларни ҳам қириб ташлаши сабабчидир.\nОзодлик билан микрофонсиз суҳбатда бўлган водийлик ҳамшира ўзи ишлаётган касалхонада болалар орасида инфекцияларнинг тарқалишини олдини олиш учун барча чақалоқларга пенициллин укол қилишади, дея гапириб берди. Бу ҳолат, дея хавотир билдирди ҳамшира, келажакда болалар иммун тизимида акс этмай қолмайди.\nКейинги пайтда Ўзбекистон матбуотида атибиотикларни суиистеъмол қилиш оқибатлари ҳақида материаллар берила бошлагани айтилмоқда. Айрим шифокорлар ўз беморларига антибиотиклар ичишни тақиқлагани ҳақида ҳам хабарлар бор.\nЖаҳон соғлиқни сақлаш ташкилоти маълумотига кўра, дунё фармацевтика бозорида қўлланилаётган антибиотик дориларнинг қарийб 40 фоизини қалбаки маҳсулотлар ташкил қилади.\nЎзбекистон Олий Мажлиси 2009-йил Фармацевтика тўғрсидаги қонунга ўзгартириш киритиб, ноқонуний дори тайёрлаган, сотган ва сақлаганларга нисбатан жиноий жавобгарликни белгилаб қўйди.\nКейинги йилларда мамлакатда дориларнинг “қора бозори”га қарши турли тадбирлар ўтказилаётгани маълум.


«Жиловланмаган» Бразилия / CHAMPIONAT.asia\n12:06АГМК 6 нафар маҳаллий ва 2 легионер футболчи билан шартнома тузди 1 12:01Асрор Алиқулов: “Машъал”даги ички муҳит мени жуда хурсанд қилди” 0 11:45Англия футболида тарихий кун. Туманли албионда биринчи бор гол VAR тизими сабаб ҳисобга олинди (ФОТО + Видео) 4 11:43Хуршид Ходжаев операция қилинди 1 11:41Хамес: "Виждоним тоза" 11 11:28Владимир Сафаровни табриклаймиз! 1 11:22Olamsport: Шоҳжаҳон Ўзбекистонга қайтмоқда, МакГрегор камардан маҳрум қилинади, Истомин Australian Open'да ўйнади 0 11:09Умид Аҳмаджонов: "25 январда ЎФФнинг навбатдан ташқари конференациясини ўтказамиз" 54 11:02Спортчилар ижтимоий тармоқларда 3 11:02Роналду - Перес ҳақида: "Доимо эртага дейишади, аммо гап пулда эмас" 23 10:31“Реал”га нима етишмаяпти ёки ким ортиқча? 60 10:27Ўзбекистон ОТЖ Японияга қарши ўйинга тайёргарликни бошлади 24 10:00Анвар Ражабов ҳозир қаерда? 16 09:55Клопп нега МЮга рад жавобини берганини маълум қилди 21 09:33У кетмайди. Жозе Моуриньо МЮда камида 2021 йилгача қолади 11\n29 сен 15:08\nФутбол учрашуви натижасига нафақат футболчилар, балки ҳакамларнинг ҳатти-ҳаракатлари ҳам сезиларли таъсир ўтказади. Айнан шу ҳакамларнинг адолатсиз қарорлари кўпгина келишмовчиликларни келтириб чиқаргани тарихдан маълум.\nБразилия футболи ҳам бундан мустасно эмас…\nБразилиялик футболчилар эса кучли футбол намойиш этишади ва ўзига хос техникаси, ўйинчиларининг жуда қизиққонлиги билан ажралиб туради. Лекин тарихга бир назар ташлаймиз\nФутболчи ўйин қоидасини бузди, ҳакам ҳуштак чалди, айбланувчи эса унга эътироз билдира бошлади… Бу каби манзарани яшил майдонда кўплаб учратиш мумкин. Хўш, шундай вазиятда, ҳакам қандай қарор қабул килиши керак? «Огоҳлантириш бериши майдондан четлатиши лозим», - деб ўйлаётгандирсиз. Сиз ҳақсиз. Аммо, Бразилия футболининг ўзига хос тарафларидан бири шуки, ундаги эҳтирослар чегара билмайди…Кўз олдингизга 1960-йиллар ўрталаридаги ўртоқлик учрашувини келтириб кўрамиз. Қоидалар худи ҳозиргидек, фақат сариқ ва қизил карточкалар ҳали амалга киритилмаган. Демак, ўйин ўрталарида жарима майдончасига ёриб кираётган ҳужумчини рақиб ҳимоячиси қўполлик билан тўхтатиб қолади. Табиийки, ҳакам пенальти белгилайди. Қоидани бузган футболчи ва унинг жамоадошлари эса, бу қарордан норозилигини билдириб, уни ўраб олишади. «Хўш, ҳакам нима қилди, айбланувчиларга?, Дея қизиқаётгандирсиз? Унда буёғини эшитинг. Эътирос ва тортишувлардан сабр косаси тўлиб кетган рефери, аввалига: «Мен билан кўп талашишга ҳечкимнинг ҳаққи йўқ» дея жар солади ва кийими остига яшириб қўйган тўппончасини чиқариб, футболчиларни ўққа тута бошлайди. Ўйинчилардан бири юрагидан ўқ еб, ўша ернинг ўзидаёқ жон берди, иккинчиси эса қорнидан жароҳатланиб, қонга беланди. Қолганлари ҳар томонга қочиб, жонларини сақлаб қолдилар.Томошабинлар ҳам майдондаги ғалати ҳодисадан карахт аҳволга тушиб қолишди. Тўс-тўполондан фойдаланган ҳакам эса, ўйингоҳ ортида ўтлаб юрган содиқ тулпорига миниб, кўздан ғойиб бўлади.\nЭслатиб ўтмоқчиман: бу афсона, латифа ёки ҳинд фильмидан бир кўриниш эмас. Худи шу вақт Бразилия ғарбидаги Мату-Гросу штатининг Корумба шаҳрида содир бўлган. Бу воҳада ҳатто бугунги кунларимизда ҳам, тўппончадан муаммоларни ҳал этишдаги энг асосий восита сифатида фойдаланишади. Бу қизиқарли ҳикояга аниқлик киритиб ўтишим жоиз. Гап шундаки, Ушбу учрашувга тайинланган ҳакам ўйинга келмагач мухлислардан бири ўз хизматини тавсия этади. Жамоа сардорлари эса унинг исм-шарифини сўраб ўтирмасдан, ҳуштакни тутқазишади. Нега дейсизми? Чунки Бразилияда футбол қоидаларини билмайдиган инсоннинг ўзи йўкда! «Кўнгилли» ҳакам эса, охир-оқибат қойил қилиб чиқди ва уни полиция ходимлари ҳам излаб топа олишмади…\nОқ кўйлак, қора костюмдаги ҳакам ва галстукли футболчилар\nБразилия футболидаги ҳакамлик ҳақида ҳикоя қилар эканмиз, ХХ-аср бошига саёҳат уюштириб, сизларни янада қизиқарли маълумотлар билан таништириб ўтсам.\nЭжидно де Соузу Ранья – бу инсон Бразилия футболи тарихидаги энг биринчи рефери сифатида тарихга кирган. У бошқарган 1902 йил 3 майдаги «Макензи» - «Германия» учрашуви эса шу мамлакатнинг илк чемпионатини очиб берган эди. Шуниси диққатга сазоворки, футболчилар майдонга байрамона кийимлар ва узун шимларда тушушган. Сан-Паулулик немис муҳожирларидан таркиб топган «Германия» жамоаси аъзолари, ҳатто, галстук тақиб олишни ҳам унутишмаган. Бироқ бу нарса ҳам уларга ёрдам бермади, ютқазиб қўйишди – 1:2.\nШу биринчи мавсум сўнгидаёқ футболчилар байрамона либослар ўрнига калта шортилар ва теннис туфлиларидан фойдалана бошлашди. 1918 йили Сан-Паулулик ҳакам Одилон Пентеадо майдонда тиззагача тушган шорти, узун қора пайпоқ, бутси, оқ кўйлак ва қора костюмда кўриниш берди. Шу либос унинг ҳамкасблари томонидан яхши қабул қилинди ва кўп йиллар давомида ҳакамларнинг асосий кийими сифатида фойдаланилди.\nШу ўринда яна бир фактни келтириб ўтиш лозим. Ўша пайтларда ҳакамлар кўмитаси, табийки, мавжуд бўлмаган, ҳар ўйинга ҳакам икки жамоа сардорлари розилигига биноан тайинланган. Қанот ҳакамларини ҳам рақиб жамоалар тавсия этишган – ҳар ким ўзиникини.\nВақт ўтиши билан Бразилия футболидаги самимийлик ўрнини секин-аста зиддиятлар эгаллай бошлади. 1920 йил 11 июлдаги «Коринтианас» - «Сантос» учрашувида мисли кўрилмаган ҳисоб қайд этилди – 11:0 Бу каби шармандаликнинг ўзига хос сабаблари бор эди. Гап шундаки, бош ҳакам Эдурдо Туризано «Сантос»нинг ҳақли тўпини эътиборсиз қолдириб, «Коринтианас»нинг ноҳақ киритилган учта тўпини инобатга олганди. Адолатсизликка чидай олмаган сантосчилар, жароҳатларини баҳона қилиб, бирин-кетин майдонни тарк эта бошлашди. Бу ҳам етмагандек, ўз дарвозаларига учта тўп ҳам киритишди. Ўйин тугашига 17 дақиқа қолганида ҳакам учрашувни якунлашга мажбур бўлади. Ахир «Сантос» аъзоларидан майдонда бор-йўғи тўрт киши қолганди-да! Бир кундан сўнг эса «Сантос» маъмурияти, жамоа чемпионатда иштирок этмаслигини эълон қилади.\nСизларга ҳикоя қилиб бермоқчи бўлган ажойиб ҳолатларнинг яна бири 1934 йилнинг 2 июлида рўй берган. Сальвадордаги «Гарса» ўйингоҳида «Баия» ва Витория» (4:1) жамоалари куч синашаётганди. Биринчи таймдан сўнгида бош ҳакам Вивальдо Таварес «Баия» дарвозасига пенальти белгилайди. «Нуқта»дан йўлланган зарбани мезбонлар дарвозабони чиройли равишда бартараф этади. Аммо тўп тепилишидан аввал у ўз дарвозаси чизиғини кесиб ўтгани боис, ҳакам пенальтини қайтадан амалга ошириш лозимлигини кўрсатади. Ана шу ерда норозиликлар авж олиб, мухлислар бирин-кетин майдонга ёпирилиб кела бошлайдилар. Оломон орасида қолган ҳакам ҳам ўз «насибасини» олди: 24 ёшли «Баия» мухлиси Битонья, унинг юзига мушт туширди. Воқеа жойига яқин турган полиция ходимлари эса айбланувчини дарҳол Хибсга олиб, маҳкамага жўнатишади. Воқеанинг ғаройиблиги мухлиснинг полиция идорасига юборилишида эмас, балки унинг ўз жонига қасд қилишидадир. Полиция комиссари Варела қайднома тузиб, Битоньянинг пул эвазига озод этилганини расмийлаштиради. Битоня уйига келгач, ҳакамга етказган озоридан виждон азобида қийнала бошлайди. Дўстлари ва яқинлари уни ҳар қанча овунтиришмасин, ўз-ўзини кечира олмаган мухлис дори ичиб, ҳаётига нуқта қўяди.\nБир ўйлаб қўринг, азиз мухлис: Сиз «Пахтакор» ёки «Нефтчи» мухлисларидан бирининг ўз хаётига қасд қилишини тасаввур эта оласизми? Яна «виждон азоби»дан-а?!\n«Ўн иккинчи ўйинчи»\nЯқинда ўтказилган Бразилиянинг қуйи лига чемпионатларидан “Апаресиденсе” ва “Тупи” жамоалари ўртасидаги ўйинда “Апаресиденсе” жамоасининг массажчиси Ромилда Фонсека да Силва ўз жамоаси дарвозасини икки бора голдан қутқариб қолди. “Тупи” футболчисининг яқин масофадан туриб “Апаресиденсе” дарвозасига берган зарбасини дарвозабон қайтарди, дарвозабондан қайтган тўпга яна берилган зарбани эса жамоа массажчиси тўсиб, ундан кейин берилган учинчи зарбани майдон ташқарисига чиқариб юборди.\n“Тупи” футболчилари “Апаресиденсе”нинг “ўн иккинчи” ўйинчисини қувишга тушиб кетишгани сабабли, ўйин 20 дақиқага тўхтатиб қўйилган. Лекин, шундан кейин ҳам ўйин давом эттирилмай, 2:2 – дуранг натижа билан якунланади.\nБу ҳисоб “Апаресиденсе”ни тўлиқ қаноатлантирди – бегона майдондаги дуранг натижа жамоани чорак финал баҳсига олиб чиқди. Массажчи Ромилда Фонсека да Силва қилган ишини “Фақатгина шу ҳаракатим жамоани кейинги босқичда ушлаб қолиши мумкин эди.” Деб изоҳлаган. Бунга жавобан “Тупи” жамоаси расмийлари эса бу вазиятга “Бразилия футболи тарихидаги энг уятли вазият”, деб баҳо берди.\n«Яшанг, ўртоқ ҳакам!»\nЛатифанома бу вокеа 1940 йилда рўй берганди. «Туна Лузо» ва Ремо» клублари Пара штати чемпионлиги учун финал баҳсида майдонга тушушганди. Мавсум кўрсаткичлари бўйича «Ремо» ўз рақибидан бир очко олдинда эди ва уни дуранг ҳам қониктирарди. Учрашув сўнгигача таблода 1:1 ҳисоби порлаб турди. Шу пайт «Туна Лузо» ҳужумчиси шеригидан тўпни қабул килиб, дарвозабон билан яккама-якка чиқа бошлади. Дарвозасига тўп критилишидан хавсираган «Ремо» ҳимоячиси Коэлью, ажойиб ишга қўл уради. У ҳеч иккиланмай тўпни қўли билан ушлаб олади, уни эркин тўпни ўйинга киритгандай тепиб юборади ва ҳакамга хитоб қилади: «Яшанг, ўртоқ ҳакам!» Ўйиндан ташкари ҳолатни бунчалик аниқ баҳолаш фақат сизнинг қўлингиздан келади! Нима гап эканлигини тушунмай, шошиб қолган рефери ҳам ўйинни давом эттириш ҳақида кўрсатма беради. Оригинал тарзда ушлаб қолинган дуранг натижа, «Роме»га чемпионлик тожини кийдирди.\nҚирол бўлсанг ўзингга\nБразилия футболи зарварақларини ўкишда давом этар эканмиз, машҳур хакам – Армандо Маркесни алоҳида тилга олиб ўтиш зарур. Тўлиқ исми Армандо Нуньес Роза да Кастанейра Маркес бўлган бу инсон ақлбовар қилмас ишга қўл урган. У 1961 йил футбол қироли Пелени, Сантосда (!), 20000 мухлис кўз ўнгида (!) майдондан ҳайдаб чиқарган. Бу пайтга келиб, Пеле ҳақиқий Қирол даражасига кўтарилганди ва унга нисбатан бу каби чоранинг қўлланилиши мухлислар ғазабини қўзғатди. Минглаб ишқибозлар Маркесни ўйингоҳдан тирик чиқармасликка қасам ичишди ва ташқарига олиб чиқувчи барча йўлларни эгаллаб олишди. Ҳакам ҳаёти хавф остида қолган бир пайтда, яқин дўсти ёрдамга келди: у Маркеснинг уст-бошини кийиб олиб, мухлисларни чалғитишга тушади. Фурсатдан фойдаланган Армандо эса жуфтакни ростлади…\nАнна шунақа, азиз мухлислар. Афсоналар ўлкаси бўлмиш Бразилияда ҳакамлик қилиш – ката таваккалчиликка қўл уриш демакдир. Шу боис бўлса керак бу касбни танлаган инсон камида икки хил жанг санъатини пухта билмоғи лозим. Мушкатёрларнинг машҳур шиори ҳам у ерда сал бошқачароқ талқин этилади: ҳамма бир киши учун, бир киши ўзи учун!\nТурдибой Султанов тайёрлади.\nСиз таржима қилган мақола, таҳлил, интервью ёки превьюлар сайтимиздан ўрин олишини истайсизми? У ҳолда сайтимизнинг форумида очилган махсус бўлимдан фойдаланинг.


Токио-2020: эртага ўзбек атлетлари 10 йўналишда медаллар учун курашади. | Qalampir.uz\nТокио-2020: эртага ўзбек атлетлари 10 йўналишда медаллар учун курашади.\nСпорт\t24 Июль 19:45 4009\nАввал хабар берганимиздек, Токио Олимпиадасининг дастлабки кунги беллашувлари ўзбекистонлик спортчилар учун муваффаққиятсиз якунланди. Эртага, 25 июль куни ўзбек атлетлари 10 та йўналишда медаллар учун курашади.\nДаставвал, 2000 метр масофага эшкак эшиш баҳсларида 6 терма жамоа ичида 4-натижани қайд этган Шаҳбоз Холмирзаев ва Собиржон Сафаралиев Тошкент вақти билан соат 06:10 дан бошлаб ўтиш баҳсларида иштирок этади. Соат 06:15 да эса таеквондонинг -68 кг вазн тоифасида иштирок этувчи Улуғбек Рашитов ўз уринишини бошлайди. Рашитовга Мали терма жамоаси вакили Сейду Фофана рақиблик қилади. Баҳс ғолибини кореялик Ли Даэ Хун кутиб турибди.\nСоат 07:00 да бокс бўйича аёллар ўртасида -51 кг вазнда Олимпиада йўлланмасини қўлга киритган Турсуной Раҳимова польшалик Сандра Драбикка қарши рингга чиқади.\nИкки нафар ўзбек дзюдочилари ҳам худди шу вақтда даянга кўтарилади. Аёллар ўртасида -52 кг вазн тоифасида Диёра Келдиёрова моғулистонлик Сосорбарам Лхагвасурен билан, эркаклар ўртасида -66 кг вазнда Сардор Нуриллаев молдовалик Денис Виеру билан беллашади.\nСоат 09:00 дан бошлаб велоспортчи Ольга Забелинская ўз иштирокини бошлайди.\nСпорт гимнастикасининг таяниб сакраш йўналишида 8-марта Олимпия ўйинларига йўлланма олган жаҳон рекордчиси Оксана Чусовитина иштирокидаги дастур 13:05 да бошланади.\nЮқорида таъкидланганидек, эртага бокс бўйича беллашувлар ўтказилади. -64 кг вазнда Ўзбекистон шарафини ҳимоя қилаётган Эльнур Абдураимов ашаддий рақибларидан бири моғулистонлик Чинзориг Баатарсухга қарши жанг қилади. Беллашув тахминан соат 15:20 атрофида старт олади. Соат 16:45 да -81 кг вазн тоифасидаги боксчи Дилшод Рўзметов ирландиялик Эмметт Бреннан билан “ҳисоб-китоб” қилади.\nОғир атлетиканинг -67 кг вазн тоифасида иштирок этаётган Адҳамжон Эргашев ўзининг иштирокини соат 15:50 да бошлаши кутилмоқда.\nОксана Чусовитина Олимпия ўйинлари Токио-2020 Адҳамжон Эргашев\n18 Сентябрь 18:15 28711\n19 Сентябрь 11:57 28418\n19 Сентябрь 18:13 28215\n20 Сентябрь 13:55 23295\n18 Сентябрь 20:00 22677


“ЙИЛ ҚЎШИҒИ-2014” ТАҚДИРЛАШ МАРОСИМИ ҲАҚИДА ФИКРЛАР! 31.01.2015 07:36\nЎзбекистон ва Қорақалпоғистон Халқ артисти Озодбек Назарбеков: - “Йил қўшиғи”– нафақат ёш ижодкорларни балки, ҳамма бугунги кунда халқимизга ўзининг ижоди билан хизмат қилаётган барча санъаткорларни, янгиликка интилишига, янада яхши ижод қилиб, яхши қўшиқлар, халқнинг кўнглидан жой топадиган нодир асарлар яратишга, ҳар йили “Йил қўшиғи”да, ўзининг қўшиғи иштирок этишини чин дилдан ҳаракат қилишларига ундайди. Ҳар бир ижодкорнинг қалбида бир умид, эзгу мақсад пайдо бўлади. Бу йил “Йил қўшиғи” тақдирлаш маросими биринчи марта ташкил қилинди. Мен бу лойиҳага узоқ умр тилайман, келажакда ҳам ўйлайманки, нафақат бир неча йилдан буён ижод қилиб келаётган балки, янги-янги овозлар, умрбоқий ва асрларга татигулик қўшиқларнинг кашф этилишига хизмат кўрсатсин!\nЎзбекистон Халқ артисти Гулсанам Мамазоитова: - “Йил қўшиғи” Тақдирлаш маросими, ижодкорларни рағбатлантириш, уларни янада яхши ижод қилишга ундаш, меҳнатини муносиб тақдирлаш, деб ўйлайман. Бунинг натижасида, ижодкорларимиз халқимизга энг сара ва энг ёрқин ижод намуналарини тақдим қилишади. Бу ерда фақатгина ижрочи хонанда эмас, балки шу гўзал қўшиқларни яратаётган шоир, бастакорлар ҳам тақдирландилар. Бу лойиҳани йиллар давомида санъаткорларни, ижодкорларни рағбатлантириб, янада яхши ижодга ундаб, ижодий фаолиятини янада ривожланишига сабаб бўлади, деб ўйлайман.\n«Ориат доно» радиосидан Баҳодир Мағдиев: - “Йил қўшиғи-2014” Тақдирлаш маросими илк марта ўтказилди. 2014 йил давомида радио ва телевидение орқали янграган қўшиқлардан бугун эътибор қозонганлари, юртдошларимиз қалбидан муносиб ўрин эгаллаганлари, бугун тақдирланишди. Бугун тақдирланган қўшиқларнинг тўғри танланганлигини залда ўтирганларнинг қарсакларидан ҳам билса бўлади. Чунки, ҳар бир қўшиғи тақдирланган хонанданинг исми-шарифи эълон қилинганда, у ерда гулдурос қарсаклар янграганда, бевосита билишимиз мумкинки, айнан мана шу қўшиқ 2014 йилда анча машҳур бўлган ва тингловчилар қалбларига етиб борган. Баъзи бир мухлислар “мени хонандам мана шу мукофотни олиши керак эди” дейишлари мумкин, лекин ҳар доим бирор нарса, бирор нарсадан фарқ қилиб туради. Энди инсон борки, мухлис борки, ҳамма нарсани ўзининг тарози палласида ўлчашга ҳаракат қилади. Ўйлайманки, санъаткорларнинг ижодлари давом этаверса, яхши қўшиқлар яратилса, кейинги сафар бошқалар ҳам тақдирланадилар.


АҚШ президенти Жорж Буш эълон қилган Ироққа оид янги стратегиянинг асосий банди бу мамлакатга Американинг қўшимча 20 мингдан зиёд ҳарбийсини жўнатишни назарда тутади.\n25 июн 2022, Тошкент вақти: 21:41\nТелевидение орқали чиқиш қилган АҚШ раҳбари Ироқдаги вазиятни қабул қилиб бўлмас, деб атади ва айни пайтда Ироқдаги хатоларини ҳам тан олди. Жорж Бушнинг айтишича, қўшимча ҳарбийлар, асосан, Бағдодга жойлаштирилади. Ҳозир АҚШнинг Ироқдаги ҳарбийлари сони қарийб 130 мингни ташкил этади. Жорж Буш Ироқдаги хавфсизлик вазиятини тезда назоратга олмаслик оқибатларидан огоҳлантирди.\n“Ҳозир ортга чекиниш Ироқ ҳукумати қулаши, мамлакатнинг парчаланиб кетиши ва мисли кўрилмаган оммавий қирғинга йўл очиш демакдир. Бу эса қўшинларимизнинг Ироқда янада кўпроқ қолишини, янада қаттол душман билан юзма-юз бўлишини англатади”, - деди АҚШ раҳбари.


Эмери: Бизни қийин синов кутиб турибди\nЕвропа лигаси Арсенал Унаи Эмери\n«Арсенал» клуби бош мураббийи Унаи Эмери Европа Лигаси 1/8 финал жавоб баҳси доирасида «Ренн»га қарши кечадиган ўйин олдидан ўз фикрлари билан ўртоқлашди.\n«Биз ўзимизга нисбатан ўта талабчанмиз. Бу ёқимли муаммо, чунки биз энг яхши жамоаларга қарши улкан ва қийин ўйинларда иштирок этишни истаймиз. Европа Лигасида натижани жуда қийинчилик билан қўлга киритмоқдамиз, бу БАТЭга қарши ўйинда ҳам кўзга ташланганди.\nБу сафар ҳам биринчи ўйинда ёмон натижа қайд этдик. Бизни қийин ўйин кутиб турибди. Биз мухлисларимиз билан биргаликда стадионда яхши атмосферани яратиб, 90 дақиқа мобайнида энг яхши ўйинимизни кўрсатишимиз керак», — дейди Эмери.\nУшбу жамоаларнинг илк ўйинида французлар 3:1 ҳисобидаги ғалабани қўлга киритишганди.


Грузия фавқулодда вазиятдан чиқди\n23.05.2020 02:41 0 1952\nГрузияда 23 майдан (маҳаллий вақт билан соат 00.00 дан бошлаб) фавқулодда вазият ва комендантлик соати бекор қилинди.\nФавқулодда вазият коронавирус пандемияси туфайли март ойидан жорий этилганди.\nМамлакатда 23 майдан бошлаб 70 ёшдан катталарга кўчага чиқишга, автомобилда бир пайтнинг ўзида уч киши кетишига (икки нафари орқа ўриндиқда ўтириши шарт) рухсат берилади. Бироқ мамлакат фуқаролари ёпиқ иншоотларда ниқоб тақиб юришга мажбур, 10 нафардан ортиқ инсон бир жойда тўпланиши мумкинмас.\nКафелар, ресторанлар, барлар, пойабзал ва кийим-кечак дўконлари, йирик савдо марказлари, бассейн ва спорт заллари ҳозирча ёпиқ.\nГрузия бош вазирининг халқаро масалалар бўйича маслаҳатчиси Ираклий Чикованининг айтишича, мамлакат ўз вақтида қўллаган чора-тадбирлар чекловларни босқичма-босқич олиб ташлаш ва фавқулодда вазиятни бекор қилиш имконини берди.\nМаълумот учун: Грузия — собиқ иттифоқ мамлакатлари орасида (Туркманистонни истисно қилганда) коронавирусдан энг кам талафот кўрган мамлакат: вирусни юқтириш бўйича 723 та ҳолат қайд этилган, беморларнинг 495 нафари соғайиб кетган, қурбонлар — 12 нафар.\nГрузия коронавирус COVID-19


Рукн 05 October 2017 15:46 363\n“Ойижон, чанқаб кетяпман...”Хамир қораётган Нодира ўғли Рустамжоннинг инграшидан безовталаниб, қўлларини апил-тапил ювди-да, боласи қошига шошилди. Кўрпага бурканиб олганча дир-дир титраётган беморнинг иситмаси баландлиги шундоққина юзидан билиниб турса-да, пешонасига кафт босди. Тўрт фарзандни катта қилган Нодиранинг кафти ҳарорат ўлчагичдан фарқ қилмай қолганди. Ҳозир ҳам кенжасининг иситмаси салкам қирққа яқинлашиб қолганини сезди.\n– Сув, – тағин ингради Рустамжон қуруқшаган лабларини ялаб.\n– Ҳозир, болажоним, мана...\nУ онаси тутган сувни ютоқиб ичгач, мажолсиз ўрнига чўзилди.\nНодира малҳамлар солинадиган қутини титкилади, иситма туширадиган дори тугабди. Дорихонадан олиб чиқай деса... ҳамён бўм-бўш... Бўғзига нимадир тиқилиб, хўрлиги келди. Аёл боши билан бир ўзи нима қилсин?! Катта қизи коллежда, қолган уч боласи мактабга боради. Кунда нон дейдиган ҳам, пул дейдиган ҳам – шулар. Болаларга қолса-ку, пул сўзини оғзига олмаса, бироқ коллеж ва мактабда ҳали унга, ҳали бунга деб “йиғ-йиғ”лар кўп-да. Нодира ўзини минг ўққа-чўққа урмасин, “илма-тешик” рўзғорни ямашга ожизлик қилаётир. Кечқурун хамир қилиб қўяди, эрталаб сомса пишириб, маҳаллага олиб чиқади, дўкон, мактабларни оралайди. Сотиб бўлгач, уйга чопади: кечгача тикиш-бичиш қилади. Барака топсин қўшнилари, қандай тикувчилик ишлари бўлса, Нодирага олиб чиқади, фойдаси шунга бўлсин, дейишади-да.\nҚадимгилар бежиз нақл қилишмаган экан, эркакнинг топганида барака бўлади, деб. Нодира ҳам шунга куяди-да, турмуш ўртоғи эр бўлиб ойда бир эшик қоқмаса, ота бўлиб болаларининг ҳолидан хабар олмаса?!\n...Абдураҳмон нима сабабдан уйга келмай қўйганини ҳалигача тугал тушунолмайди. Ораларидан ола мушук ўтмаган, жиддий сен-менга боришмаган, ҳе йўқ, бе йўқ, қорасини кўрсатмайди.\n– Ойижон, совқотиб кетяпман...\nБўғиқ овоз Нодирани ўзига келтирди. Тахмондан яна бир кўрпа олиб ёпди-да, ҳамсоясиникига югурди. Қўшни аёл ҳам ҳали ишда экан, эшик очилмади. Бошқасининг эшигини қоқишга ор қилди. Илинж билан дорихонага чопди. Аҳволини сотувчига тушунтирди, хайрият...\nБола дорини ичгач, тинчланиб ухлаб қолди. Бироқ ярим тунда иситма яна ошди. Аммо энди дори кор қилмас, Рустамжон ўқчиб-ўқчиб, қайт қиларди. Уй телефонига қарздорлик ҳисобланган: онаизор қўшни уйга чиқиб, тез ёрдам чақирди...\n– Ўғлингизни зудлик билан касалхонага ётқизмасак бўлмайди, “сариқ” аломати борга ўхшаяпти, – деди шифокор беморни текшириб бўлгач...\nНодира касалхона йўлагидаги ўриндиққа чўккалади. У бир томондан боласининг аҳволидан азоб чекса, иккинчи томондан, дори-дармонга пул топишни ўйларди. Ўйлаганидек, сал ўтиб ҳамшира муолажа учун керакли нарсаларнинг рўйхатини қўлига тутқазди.\nЭридан ёрдам сўрашдан бошқа иложи йўқ. Бировдан қарз олгандаям, уч-тўрт кун ўтиб сўраши бор. Қолаверса, мана бундай рўйхатларнинг ҳали яна қанчасини тутқазишади булар – Худо билади.\n...Қизи Зарнигорни отасининг ишхонасига жўнатди. Ажабки, қизини кўрган отанинг қовоғидан лак-лак қор ёғилди, бармоқлари мушт бўлиб тугилди. Тиши газ-газ бўлди. Ўғли касал эканини ё қулоғи эшитмади ёки пул олиш мақсадидаги баҳона деб ўйлаб пинагини ҳам бузмади. Фақат ҳамкасбларидан уялганидан 50 минг сўмни зарда билан стол устига улоқтирди.\n– Абдураҳмон, қанақа отасан? – дакки берди ҳамкасби Содиқ ака. – Одамлар тирноққа зор, сен лоақал қизинг бечорага аҳволинг қандай демадинг-а!\n– Эй, менга ақл ўргатмаган сен қолувдинг, – юзини бурди Абдураҳмон Набиев. – Мана шулар бўлмаганда аллақачон бўлим мудири эмас, бошлиқ бўлган бўлар эдим, шуларни деб шунча йил судралиб юрдим...\n– Сен берган пул дармон бўлармиди? Шуни ўйлаб кўрдингми, ундан кўра югуриб бормайсанми, балки сенга илҳақ бўлгани учун тоби қочгандир...\nДарҳақиқат, отанинг берган пули урвоқ ҳам бўлмади. Рустамжоннинг иситмаси тушмас, муштдай болада бир нечта касаллик аломатлари аниқлангач, онаизор эрининг ишхонасига қўнғироқ қилишга мажбур бўлди.\n– Агар ишхонамга келсанг ўлдираман, менда пул йўқ, – деди гўшакни зарда билан жойига қўяркан.\nАммо сал ўтиб мусичаи беозор, ердан кўзини олмайдиган аёлини ишхонасида кўргач, аввал ишонмади, сўнг кўзларидан ғазаб учқунларини отиб, ўшқирди:\n– Қандай ҳаддинг сиғди бу ерга келишга?!\n– Болангиз учун келдим, аҳволи жуда ёмон, уч кундан буён иситмаси тушмаяпти, – онанинг кўзлари ёшга тўлди.\n– Менга ақл ўргатма, йўқол бу ердан, акс ҳолда ўлдираман! – Абдураҳмон столининг тортмасидан пичоқ чиқарди. – Мени ишхонамда шарманда қилмоқчи, обрў-эътиборимни ерга урмоқчи бўлгансан, анави ақлли опаларинг ўргатган сенга шундай қилишни! Бола бир баҳона, холос...\n– Бақирманг! Ота бўлиб охирги марта қачон хабар олдингиз? Уларнинг ҳоли нима кечди экан деб бирор марта ўйладингизми? Ейишга ҳеч вақоси йўқлигидан мактабга боролмай уйда оч ўтирганидан-чи, хабарингиз борми? Қанақа отасиз ахир?!\n– Ҳали тилинг ҳам чиқибдими? – ҳамкасблари олдида сирлари фош бўлаётган Абдураҳмоннинг қўллари бўйинбоғига узалди. Кўзларидан олов чақнаб, қаршисида болаларининг муштипар онаси эмас, ашаддий душмани тургандек ўқрайди. Пичоқни кўтариб, унга ташланди.\nНодира ҳимояланиш мақсадида беихтиёр ёнидаги стулни кўтарган эди, зарб билан келган ўткир пичоқ ёғоч стулга қадалди. Эр пичоқни суғурди-ю, хотинининг бўғзига қадади.\n– Ўлдираман сени, ҳаётдан умидингни узавер, – унинг кўзлари роппа-роса бир йилдан сўнг рафиқаси билан яна юзма-юз келди. – Мени шармисор этаман деганларнинг ҳоли ана шундай тугайди.\nНодира уни нари итарган эди, тиғ пастга тушаётиб бармоғини кесиб юборди. Аёл жон-жаҳди билан ташқарига отилди. Важоҳат билан ортидан етиб келган Абдураҳмон энди унинг сочидан тортиб дуч келган жойига уриб, тепа бошлади...\n...Тафсилотни шу жойда тўхтатсак. Негаки, бундай хатти-ҳаракатнинг якуни маълум: тергов, суд...\nСуд ҳукмига кўра, Абдураҳмон Набиев Жиноят кодексининг 112-моддаси (Ўлдириш ёки зўрлик ишлатиш билан қўрқитиш) биринчи қисми ва 277-моддаси (Безорилик – совуқ қурол ёки кишининг соғлиғи учун амалда шикаст етказиши мумкин бўлган нарсаларни (қурол сифатида) намойиш қилиб, уларни қўллаш билан қўрқитиш ёхуд қўллаш) иккинчи қисмининг “в” бандида назарда тутилган жиноятларни содир этганликда айбдор деб топилди. Шунча хўрланишига қарамай, суд залида Нодира яна аёллигини унутиб, меҳрибон она сифатида сўзлади: “Илтимос, болаларим отасининг гуноҳидан ўтиб, унга енгилроқ жазо тайинлашингизни сўрайман. Менинг даъвоим йўқ...”.\nЖиноятга жазо муқаррар. Абдураҳмон Набиев ҳам тегишли жазога тортилди. Лекин бир савол ҳамон тинчлик бермайди: “Бундайларни ота деб бўлармикан?”.\n(Мақолада келтирилган исм-фамилиялар ўзгартирилган).